title: Vaajakosken kirkko

text: Vaajakosken kirkko on Vaajakosken alueseurakunnan kirkko. Kirkkorakennuksen on suunnitellut arkkitehti Armas Lehtinen seurakuntataloksi ja se otettiin virallisesti käyttöön Marian ilmestyspäivänä maaliskuussa 1954. Kirkko peruskorjattiin 1980-luvun alussa. Kirkon kaksinkertaiseksi kasvattaneen laajennuksen 2001 suunnittelivat arkkitehdit Jussi Kantonen ja Tuija Ilves.


title: Vaajakosken kirkko

text: Kirkkorakennus on torniton pitkäkirkko ja rakennettu tiilestä ja betonista ja rapattu vaaleaksi.


title: Vaajakosken kirkko

text: Lajennuksen yhteydessä seurakuntasaliin saatiin taiteilija Saila Blomkvistin taideteos ”Elämänpuu”. Kirkkoon saatiin 50-vuotislahjaksi uudet kirkkotekstiilit, jotka suunnitteli tekstiilitaiteilija Aino Kajaniemi. jouluksi 2008 kirkkoon saatiin juvalaisen taiteilijan Kari Kärkkäisen puusta veistämän seimiasetelman ja taiteilija Ritva-Sofia Linnun rakutyön ”Pako Egyptiin”. Kirkon alttarilla on kuvanveistäjä Juhani Saksan tekemä risti.


title: Vaajakosken kirkko

text: Kirkko oli hyvässä kunnossa, mutta kävi ahtaaksi. Siksi laajennustöiden yhteydessä vanhoille tiloille tehtiin vain perusteellinen pintaremontti. Uusiin tiloihin tuli seurakuntasali, keittiö, toimistotila ja partio- ja nuorisotiloja. Tyyliltään laajennus sopeutuu vanhaan, ja noudattaa 1950-luvun henkeä lamppujen mallia myöten.


title: Andreas Hadelöv

text: Andreas Hadelöv (s. 23. heinäkuuta 1975 Kiiruna, Ruotsi) on ruotsalainen entinen jääkiekkomaalivahti. Hän oli perhostyylin maalivahti. Hadelöv on Elitserienin/SHL:n kaikkien aikojen eniten otteluita pelannut maalivahti. Hänellä oli kauden 2011–2012 päättyessä takanaan 529 runkosarjaottelua. Nykyään Hadelöv toimii HockeyAllsvenskan-joukkue Malmö Redhawksin maalivahtivalmentajana.


title: Andreas Hadelöv

text: Hadelöv on IFK Kirunan kasvatti. Hän kuului Kiruna IF:n miesten joukkueeseen jo 16-vuotiaana kaudella 1991–1992 Ruotsin I-divisioonassa. Hadelöv pelasi sarjaa kevääseen 1996 saakka, jonka jälkeen hän siirtyi kaudeksi 1996–1997 Elitserien-joukkue Djurgårdens IF:ään. Hadelöv pelasi siellä tulokaskaudellaan 21 runkosarja- ja kaksi playoff-ottelua. Toisella kaudellaan 1997–1998 hän kävi yhteensä 17 ottelun verran lainalla I-divisioonan Väsby IK:ssa ja Hammarby IF:ssä. Djurgårdenissa Hadelöv voitti kakkosmaalivahtina Elitserien-hopeaa keväällä 1998.


title: Andreas Hadelöv

text: Kaudeksi 1998–1999 Hadelöv siirtyi Malmö Redhawksiin. Hän kantoi runkosarjassa suurimman osan joukkueen torjuntavastuusta, mutta jäi kevään 1999 pudotuspeleissä kakkosmaalivahdiksi Andrew Vernerille. Kaudella 1999–2000 Hadelöv vakiinnutti paikkansa joukkueen ykkösmaalivahtina. Hän pelasi Elitserienin tähdistöottelussa vuosina 2000 ja 2001. Viimeisellä Malmö-kaudellaan 2004–2005 Hadelöv kävi myös yhdeksän ottelun lainalla HockeyAllsvenskanin Växjö Lakersissa. Malmö ajautui keväällä 2005 Elitserienin karsintoihin ja putosi kauden päätteeksi sarjatasoa alemmas.


title: Andreas Hadelöv

text: Malmön pudottua HockeyAllsvenskaniin Hadelöv jatkoi uraansa kaudella 2005–2006 samassa sarjassa, mutta Skellefteå AIK:n joukkueessa. Hän oli nostamassa joukkuetta Elitserieniin kaudeksi 2006–2007. Hadelöv torjui Skellefteålle Elitserien-hopeaa keväällä 2011, mutta kaudella 2011–2012 hän putosi joukkueen kakkosmaalivahdiksi Joacim Erikssonin taakse. Hadelöv voitti kauden päätteeksi taas Elitserien-hopeaa ja päätti ammattilaisuransa kevääseen 2012.


title: Andreas Hadelöv

text: Hadelöv oli Ruotsin kolmosmaalivahti MM-kilpailuissa vuosina 2000 ja 2001, joista jälkimmäinen turnaus päättyi pronssiin. Hän kuului joukkueen kokoonpanoon kuitenkin vain kahdessa ottelussa luukkuvahtina vuoden 2000 turnauksessa.


title: Andreas Hadelöv

text: Kaudesta 2013–2014 Hadelöv on toiminut HockeyAllsvenskan-joukkue Malmö Redhawksin maalivahtivalmentajana.


title: Retrofleksinen D

text: Ɖ (ɖ) eli retrofleksinen d on latinalaista kirjaimistoa täydentävä tarkkeellinen kirjain. Sen pienaakkosversio – "d ja häntä" tai täsmällisemmin "d ja retrofleksisyyskoukku" – edustaa kansainvälisessä foneettisessa kirjaimistossa soinnillista retrofleksistä klusiilia, jota äännettäessä kielen kärki on taipunut taaksepäin (esim. monissa ruotsin murteissa "nord" ’pohjoinen’; intialaisten kielten tarkekirjoituksessa samaa äännettä voidaan merkitä alapisteellisellä d:llä: ḍ ).


title: Retrofleksinen D

text: Suuraakkosta kutsutaan "afrikkalaiseksi D:ksi", sillä sitä käytetään lähinnä eräiden afrikkalaisten kielten – kuten fonin, ajan ja bassan – oikeinkirjoituksessa. Afrikkalaista D:tä ei pidä sekoittaa islannissa, fäärissä ja muinaisenglannissa esiintyvään eth-kirjaimeen (Ð/ð) eikä saamessa, vietnamissa ja eteläslaavilaisissa kielissä esiintyvään poikkiviivalliseen D:hen (Đ/đ), vaikka niiden suuraakkoset ovat yleensä samannäköisiä.


title: Hondurasin lempira

text: Hondurasin lempira (HNL) on Hondurasin virallinen rahayksikkö, joka korvasi aiemman peson vuonna 1931. Lempira jakaantuu 100 centavoon eli senttiin.


title: Pispalan kirkko

text: Pispalan kirkko on yksi Tampereen seurakuntayhtymään kuuluvan Harjun seurakunnan kolmesta kirkosta. Se sijaitsee Ala-Pispalassa Bertel Strömmerin piirtämän, vuonna 1949 valmistuneen seurakuntatalon yhteydessä. Pispalan vanhan puisen kirkon tuhouduttua tulipalossa vuonna 1968 uusi kirkko päätettiin rakentaa seurakuntatalon laajennukseksi, ja arkkitehti Jaakko Ilveskosken suunnittelema laajennusosa vihittiin käyttöön vuonna 1971.


title: Pispalan kirkko

text: Kirkossa on puinen keskiaikainen krusifiksi ja vuodelta 1660 peräisin oleva puuleikkauksin koristeltu saarnastuoli, jotka kuuluivat jo Harjun kappelikirkon (1639–1858) kalustoon. Kirkossa on 16-äänikertaiset urut.


title: Pispalan kirkko

text: Kirkossa on 330 istumapaikkaa. Rakennuksen ulkopuolisiin osiin tehtiin kunnostus vuosina 1996–1997. Rakennuksessa järjestetään muun muassa partiotoimintaa.


title: Brett Skinner

text: Brett Skinner (s. 28. kesäkuuta 1983 Brandon, Kanada) on kanadalainen jääkiekkopuolustaja, joka edustaa Elitserienin MoDoa.


title: Paul Maipan

text: Paul Maipan (s. 14. helmikuuta 1944) on intialainen roomalaiskatolinen piispa. Hänet vihittiin papiksi 9. tammikuuta 1971 ja nimitettiin Khammamin hiippakunnan piispaksi 21. huhtikuuta 1997. Piispaksi vihkiminen seurasi 22. elokuuta. Pääkonsekraattorina toimi Mariadas Kagithapu, jota avustivat Saminini Arulappa ja John Mulagada.


title: Saminini Arulappa

text: Saminini Arulappa (28. elokuuta 1924 – 13. helmikuuta 2005) oli intialainen roomalaiskatolinen arkkipiispa. Hänet vihittiin papiksi 6. toukokuuta 1950, ja hänet nimitettiin Hyderabadin arkkipiispaksi 6. joulukuuta 1971. Piispaksi vihkiminen seurasi 13. helmikuuta 1972. Pääkonsekraattorina toimi paavi Paavali VI, jota avustivat Bernard Jan Alfrink ja William John Conway.


title: Saminini Arulappa

text: Arulappa jäi eläkkeelle 29. tammikuuta 2000.


title: Millennium Challenge Account

text: Millennium Challenge Account on Yhdysvaltojen vuonna 2002 perustama rahasto, joka kanavoi kehitysapua. Avustusten myöntämisen ehtona on, että vastaanottajamaa kykenee osoittamaan hyvää hallintoa: korruption vähentämistä ja ihmisoikeuksien edistämistä, kansalaisten terveyttä ja koulutusta sekä tervettä talouspolitiikkaa, joka edistää yrittäjyyttä.


title: Skinner

text: Skinner on muun muassa seuraavien henkilöiden sukunimi:


title: Luettelo televisiosarjan Game of Thrones jaksoista

text: "Game of Thrones" on yhdysvaltalainen George R. R. Martinin "Tulen ja jään laulu" -kirjasarjaan perustuva televisiosarja, joka alkoi Yhdysvalloissa HBO-kanavalla 17. huhtikuuta 2011. Sen loivat David Benioff ja D. B. Weiss, jotka ovat käsikirjoittaneet suurimman osan sarjan jaksoista.


text: Sarjaa jatkettiin toiselle tuotantokaudelle 19. huhtikuuta 2011 ja näyttelijähaut alkoivat toukokuussa 2011. Ensimmäinen jakso esitettiin Yhdysvalloissa 1. huhtikuuta 2012.


text: Sarjaa jatkettiin kolmannelle tuotantokaudelle 10. huhtikuuta 2012. Yhdysvalloissa sen esittäminen alkoi 31. maaliskuuta 2013. Kausi käsittää juonellisesti "Miekkamyrskyn" ensimmäisen puoliskon.


text: Sarjan neljäs tuotantokausi tilattiin 2. huhtikuuta 2013 ja se esitettiin kevään 2014 aikana.


text: 8. huhtikuuta 2014 HBO tiedotti sarjaa jatkettavan viidennen ja kuudennen tuotantokauden verran.


text: Kuudes tuotantokausi alkoi huhtikuussa 2016 Yhdysvalloissa.


text: Seitsemäs tuotantokausi alkoi heinäkuussa 2017 Yhdysvalloissa.


text: Kahdeksas ja viimeinen tuotantokausi esitetään Yhdysvalloissa vuonna 2019. Kausi koostuu kuudesta jakosta.


title: Varg (yhtye)

text: Varg on saksalainen pagan metalia ja viikinkimetallia soittava yhtye, joka perustettiin vuonna 2005. Yhtyeen nimi on peräisin muinaisnorjan sanasta, joka tarkoitaa sutta.


title: Oscar Mejía Arellano

text: Oscar Mejía Arellano (k. 26. syyskuuta 2003 La Esperanza) oli hondurasilainen lakimies ja poliitikko. Vuonna 1985 hän oli presidenttiehdokkaana. Konservatiivinen liberaalipuolue (Movimiento Liberal Rodista - MLR) jakaantui kolmeen osaan, joista yksi oli Mejía Arellanon tukijoita. Kaksi muuta osaa tukivat muita ehdokkaita, Efraín Bu Girónia ja José Azcona del Hoyota, joista viimeksi mainittu voitti vaalit. Mejía Arellanon ehdokkuuden takana oli edellinen presidentti Roberto Suazo Córdova, joka ei itse enää voinut asettua ehdolle. Niinpä monet pitivät iäkästä Mejía Arellanoa hänen nukke-ehdokkaanaan, jonka tarkoitus oli pitää Cordova vallassa.


title: Oscar Mejía Arellano

text: Hondurasin presidentti Vicente Mejía Colindres oli Mejía Arellanon setä. Mejía Arellano kuoli 85-vuotiaana vuonna 2003.


title: William Avenya

text: William Avenya (s. 21. kesäkuuta 1955) on nigerialainen roomalaiskatolinen piispa. Hänet vihittiin papiksi Makurdin hiippakuntaan 30. toukokuuta 1981, ja hänet nimitettiin sen vihkipiispaksi sekä Thucca in Mauretanian titulaaripiispaksi 28. marraskuuta 2008. Piispaksi vihkiminen seurasi 24. tammikuuta 2009. Pääkonsekraattorina toimi Athanasius Atule Usuh, jota avustivat John Olorunfemi Onaiyekan ja Renzo Fratini.


title: John Ebebe Ayah

text: John Ebebe Ayah (s. 10. joulukuuta 1959) on nigerialainen roomalaiskatolinen piispa. Hänet vihittiin papiksi Ogojan hiippakuntaan 24. heinäkuuta 1993 ja nimitettiin sen piispaksi 14. lokakuuta 2006. Piispaksi vihkiminen seurasi 6. tammikuuta 2007. Pääkonsekraattorina toimi Joseph Edra Ukpo, jota avustivat Renzo Fratini ja Felix Alaba Adeosin Job.


title: The Jack Vance Reader

text: The Jack Vance Reader on vuonna 2008 ilmestynyt kokoelma, joka sisältää kolme Jack Vancen tieteisromaania: "Emphyrio" (1969), "The Languages of Pao" (1958) ja "The Domains of Koryphon" (1974). Teoksen toimittivat Terry Dowling ja Jonathan Strahan ja sen julkaisi Subterranean Press. Esipuheet romaaneille ovat kirjoittaneet tieteiskirjailijat Robert Silverberg, Ursula K. Le Guin ja Mike Resnick.


title: Isokotipäästäinen

text: Isokotipäästäinen ("Crocidura russula") on Euroopassa ja Pohjois-Afrikassa elävä päästäislaji. Se on keskikokoinen harmahtava päästäislaji, joka painaa korkeintaan 14 grammaa. Laji elää monenlaisissa ympäristöissä, myös ihmisen läheisyydessä.


title: Isokotipäästäinen

text: Nisäkäsnimistötoimikunnan ehdotus lajin uudeksi suomenkieliseksi nimeksi on "kotisupiainen".


title: Isokotipäästäinen

text: Isokotipäästäinen on päästäiseksi keskikokoinen. Sen pään ja ruumiin yhteispituus on 6–9 senttiä ja paino 5,9–14 grammaa. Häntä on 3–4,6 senttiä pitkä. Selkäpuolen väritys on harmahtava tai punertavanruskea. Vatsapuoli on lähinnä kellertävänharmaa, mutta vatsa- ja selkäpuolen värityksen raja ei ole selvästi näkyvä. Häntää peittävät valkoiset viiksimäiset karvat. Kuten muillakaan saman alaheimon lajeilla, myöskään isokotipäästäisen hampaiden kärjessä olevassa hammaskiilteessä ei ole rautaa. Isokotipäästäinen muistuttaa hyvin paljon kotipäästäistä mutta on tavallisesti sitä suurempi. Luotettavan lajinmäärityksen pystyy kuitenkin tekemään vain hampaita tutkimalla.


title: Isokotipäästäinen

text:
Isokotipäästäistä tavataan Lounais-Euroopassa, muutamilla Välimeren ja Atlantin saarilla sekä Pohjois-Afrikassa. Euroopassa sen levinneisyys kattaa Saksan, Itävallan, Liechtensteinin, Sveitsin, Alankomaat, Belgian, Luxemburgin, Ranskan, Espanjan, Portugalin ja Kanaalisaariin kuuluvat Alderneyn Hermin ja Guernseyn. Pohjois-Afrikassa isokotipäästäisiä elää Marokossa ja Algeriassa. Kanariansaarilla Gran Canarialla elävä osorionpäästäinen on aiemmin luokiteltu omaksi "Crocidura osorio" -lajikseen, mutta nykyään uskotaan, että kyseessä on vain ihmisten Espanjasta tuoma isokotipäästäisen populaatio, joka on kehittynyt omaksi alalajikseen. Myös Kanaalisaarilla elävien lajitoverien uskotaan olevan ihmisten tuomia. Vuonna 2008 laji havaittiin ensimmäistä kertaa myös Irlannissa.
Itä-Euroopan, Vähän-Aasian ja Israelin eräitä päästäisiä on pidetty aiemmin isokotipäästäisinä, mutta sittemmin on huomattu, että ne ovat tavallisia kotipäästäisiä. Isokotipäästäinen on varsin yleinen levinneisyysalueellaan, ja Saksassa se on jopa laajentamassa levinneisyysaluettaan. Se on mahdollisesti Espanjan yleisin päästäislaji. Gran Canarialla sitä uhkaavat kuitenkin lisääntyvä kaupungistuminen ja ympäristön kuivuminen.


title: Isokotipäästäinen

text: Isokotipäästäinen elää monenlaisissa ympäristöissä. Se suosii lauhkean ilmaston alueita, joissa on runsaasti hyönteisiä. Sitä tavataan muun muassa ruohostomailla, macchia-pensaikoissa, metsiköissä, pensasaidoilla, runsasta kasvillisuutta kasvavilla metsänreunoilla, jokien ja purojen äärellä, maatalousmailla, puutarhoissa, kaupunkiympäristössä ja vuoristossa. Kanaalisaarilla sitä tavataan myös merenrannan kivikoissa ja ruohon peittämillä hiekkadyyneillä. Laji elää yleensä alle 1 000 metrin korkeudessa, mutta Alpeilla sitä on tavattu jopa 1 600 metrin korkeudesta. Myös Marokossa isokotipäästäinen elää vuorilla. Gran Canarialla lajia tavataan niin kosteissa laakeripuumetsissä kuin tehokäytössä olevilla maatiloillakin. Isokotipäästäinen elää usein lähellä ihmistä ulkorakennusten ympäristössä, mikä auttaa sitä valmistautumaan talveen. Etenkin levinneisyysalueensa pohjoisosissa ja vuoristoissa se elää pääsääntöisesti ihmisen lähellä. Se viihtyy erityisesti penkereiden kuivissa kivimuureissa.


title: Isokotipäästäinen

text: Isokotipäästäisen aktiivisuus on jaksoittaista. Se lepää ja on aktiivinen vuorotellen sekä yöllä että päivällä, mutta aktiivisuus on korkeimmillaan iltahämärässä ja varhain aamulla. Isokotipäästäiset elävät lähellä lajitovereitaan. Talvella ne jakavat saman pesän, jossa ne lepäävät ja horrostavat yhdessä. Laji on yksiavioinen, ja pariutuneet isokotipäästäiset myös puolustavat reviiriään yhdessä. Joskus naaras jopa sallii koiraan jäädä pesään poikasten kanssa, missä se voi myös puolustaa poikasiaan. Naaraat vaeltavat pois synnyinseudultaan useammin kuin koiraat, mikä on nisäkkäille epätavallista. Sisäsiittoisuuden välttäminen ja tyhjien pesien täyttäminen voivat olla syitä naaraiden lähtöön.


title: Isokotipäästäinen

text: Muiden päästäisten tavoin isokotipäästäiset voivat olla melko äänekkäitä. Niiden uskotaan pystyvät kommunikoimaan keskenään alkeellisella kaikuluotauksella. Kommunikoinnissa käytetään apuna todennäköisesti myös kemiallisia viestejä ja äännähdyksiä. Isokotipäästäisellä on myös korkeataajuinen kurkunpään viserrysääni. Kaikuluotauksen lisäksi se havainnoi ympäristöään viiksikarvojensa avulla.


title: Isokotipäästäinen

text: Isokotipäästäisen päävihollisia ovat kaiketi pöllölinnut, käärmeet ja pienet petonisäkkäät kuten kärpät. Se välttää petoja suojavärinsä avulla ja liikkumalla aluskasvillisuuden suojissa. Runsaana esiintyessään isokotipäästäiset voivat itse vähentää saalistuksellaan joidenkin pienten eläinten, esimerkiksi hyönteisten ja pienten "Suncus"-suvun päästäisten määrää.


title: Isokotipäästäinen

text: Isokotipäästäisen ravinto koostuu monenlaisista selkärangattomista, mutta eläin voi pienestä koostaan huolimatta saalistaa satunnaisesti myös liskoja ja pieniä jyrsijöitä.


title: Isokotipäästäinen

text: Isokotipäästäiset pesivät vain yhden kumppanin kanssa, ja pariskunnat puolustavat yhdessä lisääntymisaluettaan. Pesäpaikka on puunpölkkyjen tai kivien alla tai maakolossa. Isokotipäästäisten lisääntymisaika kestää maaliskuulta syyskuulle. Laji lisääntyy nopeasti, ja naaras voi tuottaa jopa viisi poikuetta lisääntymiskauden aikana. Kuhunkin poikueeseen kuuluu kahdesta kymmeneen poikasta. Molemmat vanhemmat huolehtivat poikasista. Mikäli pesää häiritään, naaras siirtää poikaset uuteen pesään. Muuttava päästäisperhe matkaa jonossa siten, että kukin pitää edellä olevan hännästä kiinni. Poikasia imetetään 13–20 vuorokautta, minkä jälkeen ne itsenäistyvät. Ensimmäisen poikueen naaraat levittäytyvät laajemmalle välttääkseen sisäsiittoisuutta, mutta myöhemmin syntyvät eivät saavuta sukukypsyyttä ennen seuraavaa vuotta, jolloin niiden vanhemmat ovat todennäköisesti jo kuolleet.


title: Isokotipäästäinen

text: Isokotipäästäiset elävät luonnossa vain noin 18 kuukauden ikäisiksi, laboratorio-olosuhteissa jopa noin 30 kuukauden ikäisiksi.


title: Joseph Edra Ukpo

text: Joseph Edra Ukpo (s. 6. kesäkuuta 1937) on nigerialainen roomalaiskatolinen arkkipiispa. Hänet vihittiin papiksi Ogojan hiippakuntaan 25. huhtikuuta 1965. Hänet nimitettiin 24. huhtikuuta 1971 Ogojan vihkipiispaksi ja Chullun titulaaripiispaksi. Piispaksi vihkiminen seurasi 19. syyskuuta. Pääkonsekraattorina toimi Thomas McGettrick, jota avustivat Dominic Ignatius Ekandem ja Brian David Usanga.


title: Joseph Edra Ukpo

text: Ukpo nimitettiin 1. maaliskuuta 1973 Ogojan piispaksi ja 17. joulukuuta 2003 Calabarin arkkipiispaksi. Hän jäi eläkkeelle 2. helmikuuta 2013.


title: Vojtěch Cikrle

text: Vojtěch Cikrle (s. 20. elokuuta 1946 Brno) on tšekkiläinen roomalaiskatolinen piispa. Hänet vihittiin papiksi Brnon hiippakuntaan 27. kesäkuuta 1976 ja nimitettiin sen piispaksi 14. helmikuuta 1990. Piispaksi vihkiminen seurasi 31. maaliskuuta. Pääkonsekraattorina toimi František Vaňák, jota avustivat Hans Hermann Groër ja Josef Koukl.


title: Modesto Rodas Alvarado

text: Modesto Rodas Alvarado (1921–1979) oli hondurasilainen poliitikko. Hän toimi kansalliskongressin puhemiehenä vuosina 1957–1963.


title: Modesto Rodas Alvarado

text: 1980-luvulla Hondurasin liberaalipuolue PLH oli jakautuneena kahteen osaan, joista toinen ryhmittymä otti nimekseen "rodista" Rodas Alvaradon muistoksi.


title: Modesto Rodas Alvarado

text: Rodas Alvarado opiskeli Hondurasin yliopistossa, muutti vuonna 1944 Nicaraguaan ja suoritti siellä oikeustieteen tutkinnon. Hän palasi kotimaahansa 1949 ja pääsi Kansalliskongressiin 33-vuotiaana. Hän oli karismaattinen puhuja ja suosittu poliitikko. Vuonna 1963 hän oli presidentinvaalien ehdokkaana istuvaa presidenttiä Ramón Villeda Moralesia vastaan. Armeija kuitenkin nosti valtaan Oswaldo López Arellanon, ja Alvarado lähti maanpakoon Costa Ricaan.


title: Modesto Rodas Alvarado

text: Rodas Alvaradon nuorin tytär on poliitikko Patricia Rodas, joka on toiminut uransa aikana Hondurasin ulkoministerinä.


title: Josef Hrdlička

text: Josef Hrdlička (s. 19. tammikuuta 1942) on tšekkiläinen roomalaiskatolinen piispa. Hänet vihittiin papiksi Olomoucin hiippakuntaan 1. heinäkuuta 1972 ja nimitettiin sen vihkipiispaksi sekä Thunudruman titulaaripiispaksi 17. maaliskuuta 1990. Piispaksi vihkiminen seurasi 7. huhtikuuta. Pääkonsekraattorina toimi František Vaňák, jota avustivat Vojtěch Cikrle ja Karel Otčenášek.


title: Jussi Lehtonen (näyttelijä)

text: Jussi Lehtonen (s. 1974) on suomalainen näyttelijä.


title: Jussi Lehtonen (näyttelijä)

text: Lehtonen valmistui teatteritaiteen maisteriksi Teatterikorkeakoulusta vuonna 1999. Hän on näytellyt muun muassa Suomen Kansallisteatterissa. Lokakuussa 2015 hän väitteli teatteritaiteen tohtoriksi lokakuussa 2015 aiheenaan hoitolaitoksissa esiintyvän näyttelijän yleisökontakti.


title: Jussi Lehtonen (näyttelijä)

text: Lehtonen toimii Suomen Kansallisteatterin Kiertuenäyttämön taiteellisena suunnittelijana. Kiertuenäyttämö vie esityksiä hoitolaitoksiin ja vankiloihin sekä valmistaa dokumenttiteatteriesityksiä yhdessä eri tavoin marginalisoitujen ihmisten kanssa. Lehtosen ensimmäinen oma kiertue-esitys oli Shakespearen sonetteihin pohjautuva monologi "Rakkaus ei ole ajan narri". Sen kokemusten pohjalta hän on kirjoittanut kirjan "Samassa valossa – Näyttelijäntyö hoitolaitoskiertueella". Lehtosen esikoisohjaus oli yhdessä vankilasta vapautuneiden kanssa toteutettu dokumenttiteatteriesitys Vapauden kauhu, jonka ensi-ilta oli Kiasma-teatterissa marraskuussa 2015. Vapauden kauhu -projektin osallistujien kokemuksista syntyi saman niminen kirja, jonka Jussi Lehtonen toimitti.


title: Jussi Lehtonen (näyttelijä)

text: Syksyllä 2017 sai ensi-iltansa Lehtosen ohjaama Toinen koti -esitys, jossa näyttelivät pakolaisina Suomeen tulleet taiteilijat yhdessä Suomessa pitkään vaikuttaneiden taiteilijoiden kanssa.


title: Jussi Lehtonen (näyttelijä)

text: Lehtonen sai 2007 Suomalaisen Lääkäriseura Duodecimin kulttuuripalkinnon ja vuonna 2011 opetus- ja kulttuuriministeriön jakaman Suomi-palkinnon.


title: Jussi Lehtonen (näyttelijä)

text: Elokuvarooleja Lehtosella on ollut mm. Olli Saarelan elokuvassa Lunastus ja Heikki Kujanpään elokuvassa Suomen hauskin mies.


title: Jussi Lehtonen (näyttelijä)

text: Hänet tunnetaan myös ranskalaisen ja liettualaisen kirjallisuuden suomentajana. Hän on toiminut Teatterikorkeakoulussa tuntiopettajana vuodesta 2010.


title: Cabo Gracias a Dios

text: Cabo Gracias a Dios on niemimaa Keski-Amerikassa, keskellä Moskiittorannikoksi kutsuttua aluetta. Niemimaa on Coco-joen suulla, ja se muodostaa osan Hondurasin ja Nicaraguan välistä rajaa.


title: Cabo Gracias a Dios

text: Niemi sai nimensä Kristoffer Kolumbukselta, joka kiersi niemen ympäri vuonna 1502 intiaanien kanootissa.


title: How Deep Is the Ocean?

text: ”How Deep Is the Ocean? (How High Is the Sky?)” on Irving Berlinin säveltämä ja sanoittama musiikkikappale vuodelta 1932.


title: How Deep Is the Ocean?

text: Berlinin elämässä oli kappaleen kirjoittamisen aikaan käynnissä vaikea vaihe. Hänen kolmevuotias poikansa oli kuollut vuonna 1928, ja vuoden 1929 pörssiromahdus ja sitä seurannut 1930-luvun lama heikensivät 1920-luvulla suurta suosiota nauttineen laulunkirjoittajan taloudellista tilannetta merkittävästi. Lisäksi Berlin oli alkanut vähitellen epäillä omaa kyvykkyyttään säveltäjänä; epäilyä pahensivat entisestään huonot kokemukset alkuvuosien Hollywood-musikaalien parissa.


title: How Deep Is the Ocean?

text: Vuosi 1932 osoittautui kuitenkin menestyksekkääksi Berlinille. Hänen kappaleensa ”Say It Isn’t So” nousi listaykköseksi Rudy Valléen esittämänä. ”How Deep Is the Ocean?” -kappaleen nostivat listoille samana vuonna neljä eri artistia: Vallée, Paul Whiteman, Guy Lombardo ja Ethel Merman. Sittemmin kappaleesta on tullut suosittu jazzstandardi. Sen ovat levyttäneet Benny Goodman, Charlie Parker, Coleman Hawkins, Ben Webster, Billie Holiday ja lukuisat muut jazzartistit.


title: How Deep Is the Ocean?

text: Bing Crosby lauloi kappaleen vuoden 1946 elokuvassa "Sinitaivaan alla" (). Vuonna 1954 Frank Sinatra esitti sen elokuvassa "Laukauksia öisellä stadionilla" (engl. "Meet Danny Wilson"). Vuoden 2002 elokuvassa "Vallaton rakkaus" (engl. "Unconditional Love") sen lauloi Dan Aykroyd.


title: How Deep Is the Ocean?

text: Kappaleen nimi tarkoittaa suomeksi ”Kuinka syvä on valtameri? (Kuinka korkea on taivas?)”. Laulun sanat on esitetty sarjana kysymyksiä. Osa sanoituksesta, mukaan lukien laulun nimeksi tullut säe ”How Deep Is the Ocean?”, on lainattu Berlinin vuonna 1920 kirjoittamasta kappaleesta ”My Mammy”. Alkusanat ”How much do I love you” viittaavat Elizabeth Barrett Browningin 1800-luvulla kirjoittamaan sonettiin ”How do I love thee”.


title: How Deep Is the Ocean?

text: Musiikillisesti 32 tahdin mittainen kappale käyttää ABAC- tai ABAB’-rakennetta. Se on alussa d-mollissa ja siirtyy myöhemmin rinnakkaissävellaji F-duuriin, tehden välissä neljän tahdin mittaisen vierailun a-molliin.


title: Lance Pitlick

text: Lance Pitlick (s. 5. marraskuuta 1967 Minneapolis, Minnesota) on yhdysvaltalainen entinen ammattilaisjääkiekkoilija, pelipaikaltaan puolustaja.


title: Lance Pitlick

text: Minnesota North Stars varasi Pitlickin NHL:ään numerolla 180 yhdeksännellä kierroksella. Hän ei kuitenkaan pelannut urallaan yhtään ottelua North Starsissa, vaan pelasi vuodesta 1986 vuoteen 1990 Minnesotan yliopiston jääkiekkojoukkueessa yliopistosarja WCHA:ssa, minkä jälkeen teki vapaana pelaajana sopimuksen NHL-seura Philadelphia Flyersin kanssa. Hän pelasi vuoteen 1994 sen farmijoukkueessa Hershey Bearsissa AHL:ssä.


title: Lance Pitlick

text: Pitlick siirtyi kesäkuussa 1994 Ottawa Senatorsiin, jossa pelasi työsulun lyhentämällä kaudella 1994–1995 ensimmäiset NHL-ottelunsa, 15 ottelua. Suurimman osan kaudesta hän pelasi AHL:n Prince Edward Island Senatorsissa, jossa pelasi myös osan kaudesta 1995–1996. Kaudesta 1996–1997 alkaen Pitlick pelasi vakituisesti NHL:ssä, kauteen 1998–1999 asti Ottawa Senatorsissa ja kaudesta 1999–2000 alkaen Florida Panthersissa, jonne siirtyi vapaana pelaajana heinäkuussa 1999. Hänen viimeinen kautensa NHL:ssä oli kausi 2001–2002.


title: Lance Pitlick

text: Pitlick, joka oli rooliltaan fyysinen puolustava puolustaja (), pelasi NHL-vuosinaan yhteensä 393 runkosarja- ja 24 pudotuspeliottelua. Hän teki runkosarjassa yhteensä 49 tehopistettä, 16 maalia ja 33 syöttöpistettä, ja pudotuspeleissä kaksi tehopistettä, molemmat syöttöpisteitä. Pelaajauransa jälkeen hän on toiminut jääkiekon juniorivalmentajana kotiosavaltiossaan Minnesotassa ja itse perustamansa yrityksen Sweet Hockey Productsin johdossa.


title: Lance Pitlick

text: Pitlick on ollut naimisissa vuodesta 1992. Hänellä ja vaimollaan Lisalla, joka on entinen kilpavoimistelija, on kaksi lasta, pojat Rem ja Rhett.


title: Karl-Heinrich von Groddeck

text: Karl-Heinrich Erich Moritz von Groddeck (19. heinäkuuta 1936 Toronto, Kanada – 14. joulukuuta 2011 Bad Bellingen) oli saksalainen soutaja, olympiavoittaja, maailman- ja euroopanmestari.


title: Karl-Heinrich von Groddeck

text: Von Groddeck saavutti Saksan yhdistyneessä joukkueessa kahdeksikon olympiavoiton Roomassa 1960 ja olympiahopeaa Tokiossa 1964. Melbournessa 1956 hän saavutti olympiahopeaa perämiehellisessä kaksikossa. Maailmanmestaruuskilpailuista von Groddeck voitti kahdeksikon kultaa Luzernista vuonna 1962. Euroopan-mestaruuskilpailuista hän voitti kaksi kultamitalia perämiehellisessä kaksikossa ja kolme mestaruutta kahdeksikossa.


title: Karl-Heinrich von Groddeck

text: Von Groddeck työskenteli toimittajana. Hän kuoli 75-vuotiaana Bad Bellingenissä.


title: Zdeněk Svěrák

text: Zdeněk Svěrák (s. 1936) on tšekkiläinen käsikirjoittaja, teatterivaikuttaja sekä lauluntekstien ja lastenkirjojen tekijä. Hän on tullut kansainvälisesti tunnetuksi esiintymällä poikansa Jan Sverákin elokuvissa, muun muassa Oscar-palkitussa elokuvassa "Kolja" (1996).


title: Fat Bottomed Girls

text: Fat Bottomed Girls on brittiläisen Queen-yhtyeen kappale vuonna 1978 julkaistulta albumilta "Jazz". Se julkaistiin myös kahden A-puolen singlenä yhdessä kappaleen ”Bicycle Race” kanssa. ”Fat Bottomed Girls” on yhtyeen kitaristin Brian Mayn kirjoittama ja se kertoo rockyhtyeiden jäsenten perässä juoksevista bändäreistä. Kappaleesta muodostui suosittu livenumero ja se pysyi Queenin settilistassa aina 1980-luvun alkuun asti.


title: Fat Bottomed Girls

text: Kappale on periaatteessa duetto, sillä Brian May laulaa ensimmäisen kertosäkeistön pääasiallisen laulajan Freddie Mercuryn laulaessa pelkkiä taustoja. Live-esiintymisissä Mercury lauloi kuitenkin kappaleen yksin.


title: Fat Bottomed Girls

text: ”Fat Bottomed Girls” ylsi singlenä yhdessä ”Bicycle Race” -kappaleen kanssa brittilistan sijalle 11 ja Yhdysvalloissa sijalle 24. Kappaleen singleversio on jonkin verran lyhyempi kuin albumiversio.


title: Fat Bottomed Girls

text:
A-puoli
B-puoli


title: Karitevoi

text: Karitevoi eli sheavoi on kasvirasva, jota saadaan voipuun (karitepuun, "Vitellaria paradoxa") pähkinästä. Sitä käytetään laajasti kosmetiikan raaka-aineena.


title: Karitevoi

text: Suomeksi käytetään sekä ranskankielistä käsitettä "karitevoi" että sen englanninkielistä vastinetta "sheavoi". Sana "karite" () tulee wolofin kielisestä sanasta "ghariti". Englanninkielinen nimi "shea" taas tulee bambarankielisestä sanasta "s'í". Molemmat sanat merkitsevät alkuperäiskielessä juuri karitepuuta.


title: Karitevoi

text: Karitevoita käytetään eniten kosmetiikassa, esimerkiksi kosteusvoiteiden tai hiustenhoitoaineiden ainesosana. Siitä tehdään myös saippuaa.


title: Karitevoi

text: Karitevoita käytetään ruoanlaitossa, hiustenhoidossa, kynttilöidenvalmistuksessa sekä luonnonlääkkeiden ainesosana. Sitä käytetään myös useiden perinteisten musiikki-instrumenttien puu- ja nahkaosien huoltamisessa.


title: Karitevoi

text: Karitevoi on vaihtoehto eläinperäiselle voille.


title: Karitevoi

text: Perinteisillä työvoimaintensiivisillä menetelmillä valmistetaan edelleen huomattava osa maailman karitevoista.


title: Karitevoi

text: Tuoreet karitepähkinät on kuorittava esiin hedelmälihan sisältä. Kuoritut pähkinät murskataan, paahdetaan ja jauhetaan. Rasva erotetaan lisäämällä paahdettuun pähkinäjauhoon kuumaa vettä, jolloin rasva- ja vesifaasit erottuvat toisistaan. Kuidut ja vesiliukoiset aineet poistetaan ja voita kuumennetaan edelleen, kunnes kaikki vesi on haihtunut ja saavutetaan haluttu puhtaus.


title: Rengaslukko

text: Rengaslukko on mekaaninen ajonestolaite, joka on suunniteltu estämään ajoneuvon liikuttaminen. Rengaslukko koostuu kiinnikkeestä, joka ympäröi rengasta. Kiinnike estää sekä itse laitteen että renkaan irrottamisen. Väärin pysäköity auto voidaan lukita pyörälukolla paikoilleen ja lukko avata, kun pysäköintivirhemaksu on maksettu.


title: Rengaslukko

text: Rengaslukko tuli mahdolliseksi Suomessa, kun julkisen pysäköinninvalvonnan lainsäädäntö uudistui vuoden 2012 alussa. Rengaslukko voidaan asentaa, jos ajoneuvolla on ennestään viisi maksamatonta pysäköintivirhemaksua.


title: Rengaslukko

text: Saatujen kokemusten mukaan rengaslukon käyttäminen on vähentänyt väärinpysäköintiä (alkuvuosi 2012). Rengaslukko on käytössä esimerkiksi Iisalmessa, Kuopiossa, Hämeenlinnassa ja Helsingissä.


title: Rengaslukko

text: Rengaslukoksi kutsutaan myös lastauslaitureiden yhteydessä maahan kiinteästi asennettua kuorma-auton rengaslukkoa, joka estää kuorma-auton tai perävaunun ennakoimattoman liikkeellelähdön. Suomessa kuorma-autojen rengaslukkoja valmistaa Aslemetals Oy.


title: Pedro Massacessi

text: Pedro Fernando Massacessi Pereyra (s. 19. tammikuuta 1966 Ceres, Argentiina) on entinen argentiinalainen jalkapalloilija. Hän oli pelipaikaltaan keskikenttäpelaaja. Uransa jälkeen Massacessi on toiminut pelaaja-agenttina Meksikossa.


title: Pedro Massacessi

text: Massacessi aloitti ammattilaisuransa vuonna 1985 Buenos Airesin kupeessa sijaitsevan Avellanedan kaupungin Independiente-joukkueessa. Voitettuaan Argentiinan mestaruuden seurassa kaudella 1988–1989 hän siirtyi lainaan sarjanousija Club Atletico Chacon riveihin. Seuraavana kautena Massacessi edusti chileläistä CF Universidad de Chileä ja meksikolaista Cobras Juarezia.


title: Pedro Massacessi

text: Vuonna 1992 Massacessi siirtyi kahdeksi kaudeksi CF Atlanteen. Mestaruusvuonna 1992–1993 hän oli joukkueen tärkeimpiä pelaajia ja teki maalin myös mestaruuden ratakaisseissa finaaliotteluissa. Massacessia pidetään edelleen suuressa arvossa joukkueen kannattajien keskuudessa. Kahden Atlante-kauden jälkeen Massacessi pelasi 1994–1995 loukkaantumisten vaivaamana Pumas-seurassa sekä Japanin J-liigan Yokohama Marinosissa. Japanissa hän voitti jo uransa kolmannen mestaruuden. Japanista Massacessi palasi jälleen kahden vuoden sopimuksella Atlanten riveihin. Kausi 1996–1997 jäi häneltä lähes kokonaan pelaamatta loukkaantumisten vuoksi.


title: Pedro Massacessi

text: Heinäkuussa 1997 Massacessi teki loppukauden kattavan sopimuksen porilaisen FC Jazzin kanssa. Hän on edelleen yksi mittavimman kansainvälisen uran ennen Suomen sarjoihin siirtymistään tehnyt ulkomainen pelaaja Suomessa. Debyyttinsä Jazzin paidassa Massacessi teki heinäkuun lopulla Tallinnassa, kun FC Jazz kohtasi Mestarien liigan ensimmäisen karsintakierroksen ottelussa virolaisen FC Lantanan. Ensiesiintymisensä Veikkausliigassa hän teki vajaata viikkoa myöhemmin Rovaniemen Palloseuraa vastaan.


title: Pedro Massacessi

text: Massacessin otteita Suomessa vaivasivat vanhat loukkaantumiset, joiden johdosta hän joutui olemaan useasta ottelusta sivussa. Niiden takia Massacessi ei myöskään täyttänyt häneen asettettuja odotuksia. Otteluita Jazzissa kertyi Massacessille lopulta 13, joista kahdeksan Veikkausliigassa ja yksi Suomen Cupissa. Lisäksi hän esiintyi kolmessa Mestareiden liigan karsintakierrosten ottelussa FC Lantanaa ja hollantilaista Feyenoordia vastaan sekä yhdessä UEFA Cupin ottelussa saksalaista 1860 Müncheniä vastaan.


title: Pedro Massacessi

text: Jazz-sopimuksen päätyttyä Massacessi lopetti pelaajauransa ja palasi Meksikoon, josta oli tullut hänen uusi asuinpaikkansa. Haastattelussa Massacessi mainitsi kylmän ja pimeän talven olevan yksi syy, miksi hän ei halunnut enää jatkaa uraansa Suomessa.


title: Chennai Central

text: Chennai Central () on päärautatieasema Chennain kaupungissa Tamil Nadun osavaltiossa Intiassa. Asemalta liikennöidään junayhteyksiä New Delhiin ja muun muassa seuraaviin osavaltioiden pääkaupunkeihin: Bhopal, Lucknow, Jaipur, Mumbai, Patna, Hyderabad, Kalkutta, Bangalore ja Thiruvananthapuram. Chennai Central on myös Chennai Suburban Railway -paikallisjunajärjestelmän solmukohta. Rautatieasemarakennuksen, joka on yksi kaupungin maamerkeistä, suunnitteli arkkitehti Henry Irwin.


title: Ponnahduskirja

text: Ponnahduskirja eli näyttämökirja on kolmiulotteinen tai liikkuvia osia sisältävä kirja. Kolmiulotteisissa kirjoissa aukeamaa avatessa esiin nousee moniulotteinen asetelma. Liikkuvat osat voivat puolestaan toimia esimerkiksi siten, että sivun reunassa on pieniä kahvoja tai rattaita, joilla sivun elementtejä liikutellaan.


title: Ponnahduskirja

text: Nykyaikana ponnahduskirjat ovat yleensä suunnattu lapsille, mutta alun perin liikkuvia osia käytettiin havainnollistamaan esimerkiksi filosofisia teorioita. Ponnahduskirjojen vuorovaikutteisuus on osa interaktiivisten palveluiden kehittymistä, johon kuuluvat nykyään myös esimerkiksi videopelit ja multimedia.


title: Ponnahduskirja

text: Ensimmäisen tunnetun ponnahduskirjan julkaisi 1300-luvulla kirjailija ja filosofi Ramon Llull, jossa hän käytti kirjan liikuteltavia elementtejä filosofisia teorioitaan.


title: Ponnahduskirja

text: 1700-luvulta lähtien ponnahduskirjoja käytettiin kasvavissa määrin viihteeseen, erityisesti lapsille.


title: Ponnahduskirja

text: 1900-luvulla ponnahduskirjojen merkittävimpiä kehittäjiä ja julkaisijoita oli amerikkalainen Waldo Hunt (1920-2009). Mainostoimistossa työskennellyt Hunt kiinnostui ponnahdustekniikasta ensin lehti- ja muun mainonnan osana. Myöhemmin 1960-luvulla hän perusti Intervisual Books -nimisen yrityksen ja ryhtyi kustantamaan "interaktiivisia kirjoja" eli ponnahduskirjoja. Huntin yritys julkaisi satoja ponnahduskirjoja, kuten esimerkiksi puolalaisen Jan Pieńkowskin palkitun "Haunted House"-kirjan (1979), lukuisat kirjat Disneylle sekä useita kirjoja Babar-hahmoihin liittyen. Hunttia on kutsuttu "ponnahduskirjojen kuninkaaksi".


title: Ponnahduskirja

text: Euroopan kuuluisimpia ponnahduskirjailijoita oli tšekkiläinen Vojtěch Kubašta (1914-1992). Hän kehitteli ponnahdustekniikkaansa alun perin havainnollistaakseen tšekkiläisten sosialististen tuotteiden ominaisuuksia niiden markkinointimateriaaleissa. Kubaštan ponnahduskirjaversio Punahilkasta (1956) avasi hänen uransa ponnahduskirjailijana. Punahilkkaa seuranneina vuosina Kubaštan ponnahduskirjoja käännettiin 24 eri kielelle ja niitä myytiin 35 miljoonaa kappaletta.


title: Steiger

text: Steiger on seuraavien henkilöiden sukunimi:


title: Ceriumoksalaatti

text: Ceriumoksalaatti (Ce(CO)) on cerium- ja oksalaatti-ionien muodostama epäorgaaninen yhdiste. Yhdistettä käytetään lääketieteessä pahoinvoinnin ehkäisyyn ja metallurgiassa harvinaisten maametallien erottamiseen toisistaan.


title: Ceriumoksalaatti

text: Ceriumoksalaattia valmistetaan saostamalla ceriumliuoksista oksaalihapon avulla. Mukaan voi saostua myös muita harvinaisten maametallien oksalaatteja, kuten lantaanioksalaattia. Ceriumoksalaatti hajoaa kuumennettaessa muodostaen cerium(IV)oksidia.


title: Ceriumoksalaatti

text: Ceriumoksalaattia käytetään erityisesti merisairauteen ja raskaudenaikaiseen aamupahoinvoinnin hoitamiseen. Ceriumoksalaatti ei veteen niukasti liukenevana ole kovin myrkyllistä, mutta suuret annokset aiheuttavat huonovointisuutta.. Yhdistettä käytetään myös harvinaisten maametallien erottamiseen toisistaan. Ceriumoksalaatti oli yksi kemikaaleista, joita Stasi käytti kylmän sodan aikana näkymättömän musteen ainesosana. Agentti asetti ceriumoksalaatilla käsitellyn paperin kahden tavallisen paperin päälle ja kirjoitti viestinsä, jolloin ceriumoksalaatti tarttui alla olevaan paperiin ja siirsi viestin siihen. Viesti saatiin näkyväksi käsittelemällä alla ollut tavallinen paperi muun muassa vetyperoksidilla ja mangaanisulfaatilla.


title: Oden-luokka

text: Oden-luokka oli Ruotsin merivoimien rannikkopanssarilaivaluokka, johon kuului 1800-luvun lopulla valmistuneet kolme alusta.


title: Oden-luokka

text: Syksyllä 1892 kolmannen Äran-luokan aluksen hankintaan tarvittavien varojen tultua hyväksyttyä hallitus perusti laivastokomitean, jonka tehtävänä oli tutkia maailmalla tapahtunutta laivanrakennuksen kehitystä. Komitean tehtävänä oli tehdä esityksiä Ruotsin merivoimien modernisoinnista sekä uusien alusten hankinnasta. Tehty esitys päättyi yhteenvetoon, jonka mukaan Svea-luokan alukset vastasivat laivaston sen hetkestä tarvetta, mutta alusten tykistö sijoitusta ja panssarointia tulisi parantaa. Lisäksi todettiin 15,2 cm:n tykkien tulinopeus liian hitaaksi.


title: Oden-luokka

text: Komitea suositti 15 rannikkopanssarilaivan, 30 ensimmäisen luokan torpedoveneen, 15 toisen luokan torpedoveneen ja kuuden laivueenjohtajan hankintaa. Rannikkopanssarilaivojen pääaseiden tuli olla kahdessa erillisessä tornissa ja apuaseina 12 cm:n tykkejä.


title: Due diligence

text: Englanninkielinen termi due diligence on suomen kielessä käytössä vain liike-elämässä ja yleensä vain suppeammassa merkityksessä "suunnitellun yrityskaupan osapuolen suorittamaa yrityskaupan kohteen tarkastusta". Tällä kartoitetaan ennakolta yrityskauppaan liittyviä riskejä ja vastuita. Englannin kielessä termi tarkoittaa asianmukaista huolellisuutta ylipäätään kaikissa liikemaailman asioissa ja myös elämässä yleensä.


title: Due diligence

text: Due diligence on läpileikkaus yrityksen liiketoimintaan ja siihen liittyviin riskeihin. Se auttaa näkemään, millaisia mahdollisuuksia tehty kauppa tarjoaa tulevaisuudessa ostajayrityksen liiketoiminnalle. Lisäarvo syntyy tehtyjen havaintojen analyysistä ja toimenpide-ehdotuksista.


title: Due diligence

text: Yrityskauppaprosessissa merkittäviä tekijöitä ovat neuvottelut ja due diligence -prosessi, jotka muodostavat perustan kaupan kohteena olevan liiketoiminnan strategisten ja taloudellisten etujen sekä mahdollisten riskien huolelliselle arvioinnille. Näin ostajalle ja myyjälle syntyy tarkempi käsitys kaupan kohteesta ja sen toteuttamiseen tarvittavista kauppaehdoista.


title: Jaroslav Soukup

text: Jaroslav Soukup (s. 12. heinäkuuta 1982 Jičín) on tšekkiläinen uransa lopettanut ampumahiihtäjä.


title: Jaroslav Soukup

text: Soukup sai Ruhpoldingin MM-kilpailuissa 2012 pronssia normaalimatkalla ja oli yhdestoista yhteislähtökilpailussa. Nové Měston MM-kilpailuissa 2013 hän sai pronssia sekaviestissä. Pyeongchangissa 2009 hän sijoittui normaalimatkalla 11:nneksi. Kontiolahden MM-kilpailuissa 2015 hän oli sprintissä yhdestoista.


title: Jaroslav Soukup

text: Vancouverin olympialaisissa 2010 Soukup oli normaalimatkalla 30:s. Sotšin olympialaisissa 2014 hän oli 10 kilometrin sprintin kolmas. Sekaviestistä hän voitti hopeaa Tšekin joukkueen kanssa.


title: Jaroslav Soukup

text: Maailmancupissa Soukupin paras henkilökohtainen sijoitus on kolmas tila Östersundin takaa-ajosta ja Ruhpoldingin MM-pronssikisasta kaudella 2011–2012.


title: Jaroslav Soukup

text: Euroopan mestaruuskilpailuissa hän on voittanut kaksi kultamitalia, toisen viestissä ja toisen pikakilpailussa.


title: Jaroslav Soukup

text: Soukup lopetti uransa ampumahiihtäjänä keväällä 2018.


Radioisotooppinen termosähkögeneraattori (RTG) on sähköä tuottava generaattori, joka saa energiansa radioaktiivisesta hajoamisesta. Radioaktiivisen hajoamisen tuottama lämpö muunnetaan lämpösähköisessä ilmiössä termoparien avulla sähköksi.


title: Radioisotooppinen termosähkögeneraattori

text: Laitetta on hyödynnetty virtalähteenä muun muassa satelliiteissa, avaruusluotaimissa sekä miehittämättömissä laitoksissa, kuten esimerkiksi Neuvostoliiton napapiirille rakentamissa majakoissa.


text: Jupiterin rataa kauemmas kulkevat avaruuslennot tarvitsevat jonkin muun virtalähteen kuin aurinkokennot. Myös Aurinkoa lähemmillä lennoilla RTG on monessa mielessä parempi ja varmempi virtalähde.


text: Yleisimmin käytetty ja paras radioaktiivinen aine generaattoreihin on plutonium-238, mutta on olemassa joitakin harvoja vaihtoehtojakin kuten strontium-90. Plutonium-238:n puoliintumisaika on 88 vuotta.


text: Yhdysvallat aloitti Plutonium-238:n tuotannon lähes 30 vuoden tauon jälkeen 2015. Sen puute alkoi jo uhata avaruuslentojen toteuttamista.


text: Euroopan avaruusjärjestöllä ei ole ydinparisto-kykyä. Esimerkiksi Philae-laskeutuja joutui osin tämä vuoksi ongelmiin.


title: Major League Baseball -kausi 1899

text: Major League Baseball -kausi 1899 oli viimeistä edellinen National Leaguen monopolikausi MLB:ssä. Kauden päätyttyä NL supisti joukkuemääränsä kahdestatoista kahdeksaan.


title: HMS Oden (1896)

text: HMS Oden oli Ruotsin laivaston Oden-luokan rannikkopanssarilaiva ().


title: HMS Oden (1896)

text: Vuonna 1893 hallitus pyysi eduskuntaa rajhoituksesta, jolloin aluksen hankintaan saatiin varat ja aluksen hankintaan varattiin varat vuoden 1894 budjettiin. Hankinnasta järjestetyn tarjouskilpailun voitti Bergsunds Mekaniska Verkstad. Alus laskettiin vesille 9. maaliskuuta 1896 ja se otettiin palveluksen 25. toukokuuta 1897.


title: HMS Oden (1896)

text: Alus oli mukana Tukholmassa pidetyssä Taide ja teollisuusnäyttelyssä vuonna 1897. Se ajoi karille 1901. Aluksen nostamiseen ja kunnostamiseen tarvittiin lisäbudjetti. Saaduilla varoilla hankittiin lisäksi kaksi 12 cm:n tykkiä, jotka korvasivat aiemmat 5,7 cm:n tykit. Seuraavana vuonna alus edusti kuningas Edward VII:n kruunajaisissa. Vuoden 1913 Venin saaren lähistöllä pidetyissä sotaharjoituksissa alus törmäsi tykkivene "HMS Urdiin", joka upposi. Onnettomuudessa ei kuitenkaan kukaan saanut surmansa.


title: HMS Oden (1896)

text: Alus oli modernisoitavana 1915, jolloin siihen asennettiin uudet kattilat. Yksi savuhormi jaettiin kahtia ja kummatkin mastot korvattiin keveämmillä ja pidemmillä tasitelutiloilla varustetuilla mastoilla.


title: HMS Oden (1896)

text: Se poistettiin palveluksesta 16. heinäkuuta 1937. Aluksen myynti romutettavaksi kuitenkin epäonnistui ja lopulta vuonna 1943 Karlskronan telakka romutti sen.


title: Benjamin Weger

text: Benjamin Weger (s. 5. lokakuuta 1989 Brig) on sveitsiläinen ampumahiihtäjä.


title: Benjamin Weger

text: Weger aloitti ampumahiihdon vuonna 2006. Hän kilpaili nuorten MM-kilpailuissa vuosina 2007–2009 saavuttaen hopeaa pikakilpailussa Canmoressa 2009. EM-kilpailujen nuorten pikakilpailussa hän oli kolmas vuonna 2008. Rulla-ampumahiihdon MM-kilpailujen nuorten sarjassa Weger sai hopeaa pikakilpailussa ja takaa-ajossa vuonna 2008.


title: Benjamin Weger

text: Ensimmäisissä aikuisten arvokisoissaan, Vancouverin olympialaisissa 2010, Weger oli normaalimatkalla 55:s ja pikakilpailussa 69:s. Hän osallistui myös Sotšin olympialaisiin 2014 ollen normaalimatkalla 47:s ja pikakilpailussa 62:s. Pyeongchangin olympialaisissa 2018 Weger sijoittui normaalimatkalla ja takaa-ajossa kuudenneksi, pikakilpailussa 15:nneksi ja yhteislähdössä 27:nneksi.


title: Benjamin Weger

text: MM-kilpailuihin Weger on osallistunut Hanty-Mansijskissa 2011, Ruhpoldingisa 2012, Nové Městossa 2013, Kontiolahdella 2015, Oslossa 2016 ja Hochfilzenissä 2017. Hänen parhaat sijoituksensa ovat normaalimatkan kymmenes 2017 ja pikakilpailun 13:s vuonna 2015.


title: Benjamin Weger

text: Maailmancupissa Weger debytoi Oberhofissa tammikuussa 2009. Kaudella 2010–2011 hän oli Pokljukan normaalimatkalla toinen ja kaudella 2011–2012 Hochfilzenin pikakilpailussa ja takaa-ajossa sekä Kontiolahden pikakilpailussa kolmas. Maailmancupin kokonaiskilpailussa hän on ollut parhaimmillaan 15:s kaudella 2017–2018.


title: Benjamin Weger

text: Ammatiltaan Weger on sotilas.


title: HMS Niord (1898)

text: HMS Niord oli Ruotsin laivaston Oden-luokan rannikkopanssarilaiva ().


title: HMS Niord (1898)

text: Parlamentti vahvisti budjettiin aluksen hankintaan tarvittavat varat vuonna 1896 Saksan ja Venäjän aloitettua laivastojensa varustamisen. Aluksen hankinnasta järjestetyn tarjouskilpailun voitti Lindholmens Verkstads Göteborgissa, joka valmisti rungon ja Motala valmisti aluksen koneiston alihankintana. Sen köli laskettiin maaliskuussa 1896 ja alus laskettiin vesille 31. maaliskuuta 1898 ja se otettiin palveluksen 23. helmikuuta 1899.


title: HMS Niord (1898)

text: Alus poistettiin palveluksesta 7. elokuuta 1922. Siitä tehtiin majoitusalus, kunnes se lainattiin 1931 Stockholm Social Welfare Committeelle työttöminä olevien merimiesten asuntolaksi ja koulutustilaksi. Oltuaan vielä ilmavoimien merilentokoneiden miehistöjen majoitustilana Tukholman telakalla alus romutettiin 1944.


title: HMS Thor (1898)

text: HMS Thor oli Ruotsin laivaston Oden-luokan rannikkopanssarilaiva ().


title: HMS Thor (1898)

text: Parlamentti vahvisti budjettiin aluksen hankintaan tarvittavat varat vuonna 1896 Saksan ja Venäjän aloitettua laivastojensa varustamisen. Aluksen hankinnasta järjestetyn tarjouskilpailun voitti tukholmalainen Bergsunds Mekaniska Verkstad. Sen köli laskettiin maaliskuussa 1896 ja alus laskettiin vesille 7. maaliskuuta 1898. Alus otettiin palveluksen 29. kesäkuuta 1899.


title: HMS Thor (1898)

text: Alus kuului Ahvenanmaalle lähetettyyn laivasto-osastoon vuonna 191, jolloin sillä siirrettiin joukkoja suojaamaan siviilejä punaisilta.


title: HMS Thor (1898)

text: Alus poistettiin palveluksesta 16. heinäkuuta 1937. Alus makasi ankkurissa Karlskronassa, kunnes se romutettiin 1942.


title: Svea-luokka

text: Svea-luokka oli Ruotsin merivoimien rannikkopanssarilaivaluokka, johon kuului kolme 1800-luvun lopulla valmistunutta alusta.


title: Bronnitsa

text: Bronnitsa () on maalaiskunta ja sen keskuskylä Novgorodin alueen Novgorodin piirissä Venäjällä. Se sijaitsee Mstajoen varrella 25 kilometriä Novgorodista itään. Kylässä on 2 700 ja kunnassa 3 800 asukasta (vuonna 2009).


title: Bronnitsa

text: Bronnitsan kunnan pinta-ala on 709,1 neliökilometriä. Se rajoittuu idässä Malaja Višeran piiriin, kaakossa Novgorodin piirin Proletarin kuntaan, etelässä Ilmajärveen sekä lännessä Volotovon ja pohjoisessa Savinon ja Novoselitsyn kuntiin. Pinta-alasta 40,4 % on metsää, 31,1 % maatalousmaata ja 25,9 % vesialueita.


title: Bronnitsa

text: Keskuskylän lisäksi kuntaan kuuluu 18 kylää: Belaja Gora, Bolšije Dorki, Bolšoje Lutšno, Dubrovka, Glebovo, Holynja, Lokotok, Maloje Lutšno, Monkoševo, Navolok, Novoje Selo, Polosy, Priluki, Russko, Tšastova, Tšavnitsy, Tšurilovo ja Voitsy.


title: Bronnitsa

text: Kylän kautta kulkee Moskovan ja Pietarin välisen M10-valtatien vanha reitti. Kunnassa on yksi maatalousyritys ja kolme yksityistilaa. Neuvostoaikana toiminut posliinitehdas teki konkurssin 1990-luvulla. Yli puolet työvoimasta työskentelee Novgorodissa tai Pietarissa.


title: Bronnitsa

text: Bronnitsassa on lastentarha, keskikoulu, kulttuuritalo, kirjasto ja lääkärin vastaanotto. Nähtävyyksiin kuuluvat muinaiset asuin- ja hautapaikat, Bronnitsan, Navolokin ja Holynjan kirkot, vuosina 1826–1836 rakennettu Višeran kanava sekä toisen maailmansodan muistomerkit.


title: Syrkovo

text: Syrkovo () on maalaiskunta ja sen keskuskylä Novgorodin alueen Novgorodin piirissä Venäjällä. Se sijaitsee Novgorodin pohjoispuolella muutaman kilometrin päässä kaupungista. Kylässä on 2 400 ja kunnassa 2 900 asukasta (vuonna 2009).


title: Syrkovo

text: Syrkovon kunnan pinta-ala on 131,3 neliökilometriä. Se rajoittuu pohjoisessa Tjosovo-Netylskin ja koillisessa Trubitšinon kuntiin, kaakossa Novgorodin kaupunkipiirikuntaan ja Grigorovon kuntaan sekä lounaassa ja lännessä Jermolinon kuntaan. Pinta-alasta 78 % on metsää ja 17,8 % maatalousmaata. Kunnan alueella sijaitsee Vjažitskojejärvi ja Verjažajoki.


title: Syrkovo

text: Keskuskylän lisäksi kuntaan kuuluvat Bolotnajan ja Vjažištšin kylät.


title: Syrkovo

text: Kunnan kautta kulkee Novgorodin ja Pietarin välinen rautatie. Valtaosa työvoimasta käy töissä Novgorodissa. Kunnassa toimii rakennustarvike- ja elintarviketeollisuutta sekä maidon tuotantoon erikoistunut maatalousyritys.


title: Syrkovo

text: Syrkovossa on lastentarha, keskikoulu, kulttuuritalo, kirjasto ja poliklinikka. Nähtävyyksiin kuuluvat Syrkovon luostarin Vladimirin katedraali ja Vjažištšin luostari.


title: Ylilento

text: Ylilento on nimitys seremonialliselle lentokoneiden lentotapahtumalle. Ylilentoja suoritetaan muun muassa kuninkaallisissa, valtiollisissa, vuosipäivien juhlistuksissa sekä joskus hautajais- ja muistotilaisuuksissa. Suomessa Puolustusvoimien valtakunnallinen itsenäisyyspäivän paraatin yhteydessä on yleensä järjestetty ylilento.


title: Podberezje (Novgorodin piiri)

text: Podberezje () on maalaiskunta ja sen keskuskylä Novgorodin alueen Novgorodin piirissä Venäjällä. Se sijaitsee Moskovan ja Pietarin välisen M10-valtatien varrella 15 kilometriä Novgorodista pohjoiseen. Kylässä on 2 900 ja kunnassa 3 800 asukasta (vuonna 2009).


title: Podberezje (Novgorodin piiri)

text: Podberezjen kunnan pinta-ala on 255,9 neliökilometriä. Se rajoittuu idässä Novgorodin piirin Savinon, etelässä Tšetšulinon ja Trubitšinon sekä lännessä Tjosovo-Netylskin kuntiin ja pohjoisessa Tšudovon piiriin. Pinta-alasta 72,9 % on metsää ja 18,6 % maatalousmaata. Länsirajalla virtaa Olhavajoki, johon laskevat Pitba ja Polist.


title: Podberezje (Novgorodin piiri)

text: Keskuskylän lisäksi kuntaan kuuluvat Jamnon, Mjasnoi Borin, Mostovikovin, Nekohovon, Plotišnon, Teremetsin, Tjutitsyn, Veškin, Zaharjinon kylät sekä Podberezjen asemanseutu.


title: Podberezje (Novgorodin piiri)

text: M10-valtatien lisäksi kunnan kautta kulkee Novgorodin ja Tšudovon välinen rautatie (Bodberezjen ja Mjasnoi Borin asemat). Seudun pääelinkeino on maatalous. Sen lisäksi kunnassa on puunjalostus-, elintarvike- ja rakennustarviketeollisuutta.


title: Podberezje (Novgorodin piiri)

text: Podberezjessa on lastentarha, keskikoulu, lasten musiikkikoulu, kulttuuritalo, kirjasto ja poliklinikka. Nähtävyyksiin kuuluvat muinaiset asuinpaikat, Sergei Rahmaninovin kartano Zaharjinossa, Zaharjinon kirkko sekä toisen maailmansodan muistomerkit.


title: Sierra Nevada de Santa Marta

text: Sierra Nevada de Santa Marta on Kolumbian pohjoisosassa sijaitseva Andeista erillään oleva vuoristo. Vuoristo kattaa arviolta 17 000 neliökilometrin kokoisen alueen ja sijaitsee Magdalenan, Cesarin ja La Guajiran departementeissa. Se kohoaa korkeimmillaan noin 5 700 metriä merenpinnan yläpuolelle ja sijaitsee ainoastaan 42 kilometrin päässä rannikosta. Sierra Nevada de Santa Marta onkin maailman korkein rannikkovuoristo. Vuoren korkeimmat huiput ovat Pico Cristóbal Colón ja Pico Simón Bolívar. Vuoristossa sijaitsee Sierra Nevada de Santa Martan kansallispuisto.


title: Synnøve Solemdal

text: Synnøve Solemdal (s. 15. toukokuuta 1989) on norjalainen ampumahiihtäjä.


title: Synnøve Solemdal

text: Solemdal kuului sekaviestin maailmanmestaruuden voittaneeseen Norjan joukkueeseen Ruhpoldingissa 2012. Lisäksi hän sai naisten viestissä pronssia. Nové Městossa 2013 hän voitti MM-kultaa sekä naisten viestissä että sekaviestissä. Hanty-Mansijskissa 2011 ja Kontiolahdella 2015 Norjan viestijoukkue sijoittui viidenneksi. Oslon MM-kilpailuissa 2016 hän hiihti avausosuuden naisten viestin voittaneessa Norjan joukkueessa. Henkilökohtaisilla matkoilla hän on sijoittunut MM-kilpailuissa parhaimmillaan 16:nneksi Nové Měston yhteislähtökilpailussa.


title: Synnøve Solemdal

text: Nuorten MM-kilpailuissa Solemdal sai viestissä hopeaa 2008 ja 2010 sekä pikakilpailussa ja takaa-ajossa pronssia 2010. Euroopan-mestaruuskilpailuissa hän voitti nuorten sarjassa kultaa takaa-ajossa Otepäässä 2010, sai normaalimatkalla hopeaa 2009 ja pikakilpailussa pronssia 2010.


title: Synnøve Solemdal

text: Maailmancupissa Solemdal on voittanut Hochfilzenin takaa-ajokilpailun kausilla 2012–2013 ja 2013–2014. Solemdal sijoittui kaudella 2013-2014 myös kolmanneksi Oberhofin takaa-ajokilpailussa sekä toiseksi Oberhofin yhteislähtökilpailussa. Kaudella 2017–2018 hän oli toinen Östersundin normaalimatkalla.


title: Yhteiskunnallinen yritys -merkki

text: Yhteiskunnallinen yritys -merkki on joulukuussa 2011 julkistettu liiketoimintamerkki, joka viestii yrityksistä, joiden ensisijainen tavoite on ratkaista yhteiskunnallisia tai ympäristöongelmia, kantaa yhteiskunnallista vastuuta ja tuottaa yhteiskunnallista hyvää. Yhteiskunnalliset yritykset harjoittavat kestävää pitkän tähtäimen liiketoimintaa ja käyttävät voitostaan vähintään puolet toimintansa kehittämiseen tai lahjoittavat sen määrittämäänsä hyvään tarkoitukseen. Yhteiskunnallinen yritys myös toimii avoimesti ja läpinäkyvästi pyrkien osoittamaan tuottamiaan yhteiskunnallisia vaikutuksia. Merkki on myönnetty yli 170:lle hyvin erilaiselle yritykselle ja yhdistykselle (tilanne joulukuussa 2017). Merkkiä käyttävät esimerkiksi monet hoiva-alan yritykset, ympäristösektorin toimijat, terveyspalvelujen tarjoajat ym.


title: Yhteiskunnallinen yritys -merkki

text: Yhteiskunnallinen yritys -merkin suunnittelijat ovat Elina Järvinen ja Harri Homi.


title: Yhteiskunnallinen yritys -merkki

text: Suomalaisen Työn Liitto myöntää ja hallinnoi Yhteiskunnallinen yritys -merkkiä. Merkin myöntää hakemusten perusteella puolueettomista asiantuntijoista koostuva toimikunta. Merkki julkistettiin haettavaksi joulukuussa 2011. Merkki myönnetään pääsääntöisesti kolmeksi vuodeksi kerrallaan, mutta toimikunta voi myöntää merkin myös lyhyemmäksi ajaksi. Merkin käyttöoikeuteen vaadittavat tiedot tarkistetaan yrityksiltä vuosittain.


title: Yhteiskunnallinen yritys -merkki

text: Yhteiskunnallinen yritys -merkkiä voi hakea sen kriteerit täyttävä yritys. Myöntämisessä painotetaan kolmea ensisijaista kriteeriä, mutta arvioinnissa tarkastellaan myös sitä, kuinka yritys täyttää toissijaiset kriteerit. Lisäksi yrityksen pitää täyttää tietyt kelpoisuusvaatimukset.Yhteiskunnalliseen yritystoimintaan liittyy edellä kuvattujen, sitä keskeisimmin määrittelevien, ominaisuuksien lisäksi myös yksi tai useampia seuraavista piirteistä: sitoutuminen henkilöstöön sekä työhyvinvoinnin ja henkilökunnan vaikutusmahdollisuuksien kehittämiseen, asiakaslähtöisyys liiketoiminnan kehittämisessä ja kiinteät suhteet yrityksen lähiyhteisöön, liiketoiminnan aiheuttamien terveys- ja ympäristöhaittojen minimointi, paikallistalouden kehittäminen, heikossa asemassa olevien henkilöiden erityinen huomioiminen sekä toiminnan yhteiskunnallisten vaikutusten osoittaminen. Merkin tarkat myöntämisperusteet, toimikunnan kokoonpano, hakulomake ja -ohje löytyvät Suomalaisen Työn Liiton kotisivuilta.


title: Podberezje

text: Podberezje voi tarkoittaa seuraavia asioita:


title: Simon Schempp

text: Simon Schempp (s. 14. marraskuuta 1988 Mutlangen) on saksalainen ampumahiihtäjä.


title: Simon Schempp

text: Nuorten MM-kilpailuissa Schempp on voittanut henkilökohtaisilla matkoilla yhden hopean ja yhden pronssin. Viestistä hänellä on kaksi kultamitalia.


title: Simon Schempp

text: Vancouverin olympialaisissa 2010 Schempp hiihti Saksan viidenneksi tulleessa viestijoukkueessa. Saman vuoden sekaviestin MM-kilpailuissa Hanty-Mansijskissa hän hiihti kolmannen osuuden Saksan kultajoukkueessa. Ruhpoldingin MM-kilpailuissa 2012 hän hiihti avausosuuden pronssia saaneessa Saksan miesten viestijoukkueessa ja oli takaa-ajokilpailussa yhdeksäs.


title: Simon Schempp

text: Nové Měston MM-kisojen 2013 viestissä Schempp hiihti ensimmäisen osuuden Saksan pronssijoukkueessa. Yhteislähtökilpailussa hän oli neljästoista. Sotšin olympialaisissa 2014 hän hiihti ankkuriosuuden hopeaa saaneessa Saksan viestijoukkueessa. Takaa-ajokilpailussa hän oli kuudes, yhteislähdössä 13:s, pikakilpailussa 15:s ja normaalimatkalla 16:s.


title: Simon Schempp

text: Kontiolahden MM-kilpailuissa 2015 Schempp hiihti ankkuriosuuden kultaa voittaneessa Saksan viestijoukkueessa. Normaalimatkalla ja yhteislähtökilpailussa hän sijoittui kahdeksanneksi. Oslon MM-kilpailuissa 2016 hän hiihti ankkuriosuuden hopeaa saaneissa Saksan miesten viestin ja sekaviestin joukkueissa. Pikakilpailussa hän sijoittui kahdeksanneksi. Hochfilzenin MM-kilpailuissa 2017 hän voitti kultaa yhteislähtökilpailussa sekä sekaviestissä, jossa hän hiihti ankkuriosuuden. Pikakilpailussa hän sijoittui yhdeksänneksi, takaa-ajossa kymmenenneksi ja normaalimatkalla 13:nneksi.


title: Simon Schempp

text: Schempp saavutti Pyeongchangin olympialaisissa 2018 hopeaa yhteislähtökilpailussa tasa-ajalla kilpailun voittaneen Martin Fourcaden kanssa. Miesten viestissä hän hiihti ankkuriosuuden Saksan pronssijoukkueessa. Takaa-ajossa hän oli viides ja pikakilpailussa seitsemäs.


title: Simon Schempp

text: Maailmancupissa Schempp sijoittui kolmen parhaan joukkoon ensimmäisen kerran oltuaan toinen Oslon takaa-ajossa kaudella 2009–2010. Kaudella 2011–2012 hän oli Östersundin normaalimatkalla kolmas. Ensimmäisen voittonsa hän saavutti Anterselvan pikakilpailussa kaudella 2013–2014 jakaessaan voiton Lukas Hoferin kanssa. Schempp voitti myös seuraavana päivänä käydyn takaa-ajokilpailun. Maailmancupin kokonaiskilpailussa hän oli kymmenes.


title: Simon Schempp

text: Kaudella 2014–2015 Schempp oli maailmancupin kokonaispisteissä neljäs, pikakilpailucupissa kolmas ja takaa-ajocupissa neljäs. Hän oli toinen Hochfilzenin pikakilpailussa ja takaa-ajossa. Ruhpoldingissa Schempp oli pikakilpailussa toinen ja voitti yhteislähtökilpailun. Anterselvassa hän voitti pikakilpailun ja takaa-ajon. Nové Městossa Schempp oli toinen pikakilpailussa ja takaa-ajossa.


title: Simon Schempp

text: Schempp sijoittui kaudella 2015–2016 toiseksi Östersundin normaalimatkan kilpailussa. Hochfilzenissä hän voitti pikakilpailun ja sijoittui takaa-ajossa toiseksi. Pokljukassa Schempp voitti sekä pikakilpailun että takaa-ajon. Anterselvassa hän voitti pikakilpailun ja oli takaa-ajossa toinen. Canmoressa Schempp oli pikakilpailun kolmas. Hanty-Mansijskissa hän oli pikakilpailussa toinen ja voitti takaa-ajon. Maailmancupin kokonaiskilpailussa hän sijoittui neljänneksi ja pikakilpailucupissa toiseksi.


title: Simon Schempp

text: Kaudella 2016–2017 hän sijoittui toiseksi Nové Měston yhteislähtökilpailussa ja voitti Oberhofin yhteislähdön. Maailmancupin kokonaiskilpailussa hän oli viides ja yhteislähtöcupissa toinen.


title: HMS Svea (1885)

text: HMS Svea oli Ruotsin laivaston vuonna 1886 vesillelaskettu Svea-luokan rannikkopanssarilaiva ().


title: HMS Svea (1885)

text: G. W. Svenssonin suunnittelema alus tilattiin 1884 Lindholmin telakalta Göteborgista ja sen köli laskettiin maaliskuussa. Alus laskettiin vesille 12. joulukuuta 1885 ja se otettiin palveluksen 20. syyskuuta 1886.


title: HMS Svea (1885)

text: Alus modernisoitiin vuonna 1899, jolloin 25,4 cm:n kaksiputkinen torni korvattiin yksiputkisella 21 cm:n tykkitornilla. 15,2 cm:n yksiputkisten tykkitornien lukumäärä nostettiin seitsemään asentamalla kolme kummallekin laidalla ja yksi perään. Laskelmian mukaan alukselle ei ollut mahdollista asentaa perään 21 cm:n tykkitornia. Kaikki asennetut tykit olivat Boforsin valmistamia. Modernisoinnin päätyttyä aluksen miehistön tarve laski 232 mieheen.


title: HMS Svea (1885)

text: Alus poistettiin palveluksesta 24. lokakuuta 1915. Se oli vuonna 1918 majoitusaluksena ja vuodesta 1941 alkaen sukellusveneiden emälaivana.


title: Sergei Orlov

text: Sergei Orlov voi viitata muun muassa seuraaviin henkilöihin:


title: HMS Göta (1889)

text: HMS Göta oli Ruotsin laivaston vuonna 1889 vesillelaskettu Svea-luokan rannikkopanssarilaiva ().


title: HMS Göta (1889)

text: Vuosina 1884 ja 1886 eduskunta hylkäsi hallituksen esityksen toisen Svea-luokan aluksen hankinnasta, mutta vuonna 1887 eduskunta sisällytti hankintaan tarvittavat varat ja alus tilattiin syksyllä 1888 Lindholmin telakalta Göteborgista. Köli laskettiin vuonna 1888 ja alus laskettiin vesille 30. joulukuuta 1889. Alus otettiin palveluksen 1. heinäkuuta 1891.


title: HMS Göta (1889)

text: Alus oli Ruotsin rannikkolaivaston lippulaivana vuosina 1891-1896. Vuonna 1897 alus edusti Ruotsia kuningatar Viktorian hallinnon timanttivuoden juhlallisuuksiin liittyvässä laivastokatselmuksessa Spitheadissä. Vuonna 1900 alukselta poistettiin kaksi torpedoputkea ja sen aseistus korvattiin Boforsin valmistamilla 21 ja 15,2 cm:n tykeillä kuten "HMS Svealla". Alukselta poistetut aseet siirrettiin rannikkolinnakkeisiin.


title: HMS Göta (1889)

text: Alus poistettiin palveluksesta 12. lokakuuta 1923.


title: HMS Thule (1893)

text: HMS Thule oli Ruotsin laivaston vuonna 1893 vesillelaskettu Svea-luokan rannikkopanssarilaiva ().


title: HMS Thule (1893)

text: Eduskunta lupasi vuonna 1888 varat luokan kolmanteen alukseen, mutta ne olivat nostettavissa vasta vuonna 1891. Bergsunds Mekaniska Verkstadin tekemä tarjous aluksen rungon valmistamisesta hyväksyttiin toukokuussa 1891 ja siihen sisällytettiin myös propulsiojärjestelmä. Laivaston vastuulle jäi aseistuksen hankkiminen ja sen asentaminen Tukholman telakalla. Alus poikkesi sisaraluksistaan, koska siihen asennettiin teräksinen törmäyskeula Lissan taistelusta saatujen kokemusten perusteella. Törmäyskeulan asentamisen seurauksena keulan torpedoputket jäivät pois. Köli laskettiin vuonna 1891 ja alus laskettiin vesille 4. maaliskuuta 1893. Alus otettiin palveluksen saman vuoden lopulla 1. joulukuuta.


title: HMS Thule (1893)


title: Eteläpohjalaiset Juuret

text: Eteläpohjalaiset Juuret ry on sukututkimukseen ja paikallishistoriaan keskittynyt yhdistys, jonka kohdealueena on vanha historiallinen Etelä-Pohjanmaa.


title: Eteläpohjalaiset Juuret

text: Tutkimukset keskittyvät seuraaviin pitäjiin: Alahärmä, Alavus, Ilmajoki, Isokyrö, Jalasjärvi, Jurva, Kauhajoki, Kauhava, Kortesjärvi, Kuortane, Kurikka, Laihia, Lapua, Nurmo, Seinäjoki, Peräseinäjoki, Teuva, Töysä, Ylihärmä, Ylistaro, Vähäkyrö, Vöyri ja Oravainen.


title: Eteläpohjalaiset Juuret

text: Eteläpohjalaiset Juuret ry:llä on yli 800 jäsentä. Yhdistys on rekisteröity vuonna 2007. Yhdistyksen historia ulottuu vuoteen 1999, jolloin perustettiin yhdistyksen edeltäjä eli Pohjanmaan historiallisen seuran Juuret-toimikunta.. Yhdistys on yksi Suomen suurimpia sukututkimusyhdistyksiä heti Suomen Sukututkimusseuran ja SSHY:n jälkeen.


title: Eteläpohjalaiset Juuret

text: Yhdistyksen jäsenjulkaisu on neljä kertaa vuodessa ilmestyvä Eteläpohjalaiset Juuret -lehti. Vuodesta 1999 ilmestynyt lehti on keskittynyt julkaisemaan sukututkimusartikkeleita ajalta ennen 1700-luvun puoltaväliä, jolloin kirkolliset aineistot ovat vähäisempiä ja sukututkimuksen onnistuminen edellyttää esimerkiksi käräjäpöytäkirjojen ja voudin- ja läänintilien tutkimusta.


title: Eteläpohjalaiset Juuret

text: Eteläpohjalaiset Juuret -yhdistys julkaisee myös pitäjäkohtaisia historiallisia vuosikirjoja eli kotiseutukirjoja yhteistyössä kotiseutuyhdistysten kanssa, muita erillisjulkaisuja sekä asutuskarttoja. Historiallisia vuosikirjoja on julkaistu Isostakyröstä, Vähästäkyröstä, Ylistarosta, Laihialta, Jurvasta, Nurmosta ja Teuvalta.


title: Eteläpohjalaiset Juuret

text: Eteläpohjalaiset Juuret pyrkii tukemaan pohjalaisten sukujen tutkimista monin eri tavoin. Yhdistyksen verkkosivuilla on sukututkimusta helpottavia henkilöhakemistoja, sukututkijalistoja, linkkilistoja, arkistolähteitä ja karttuva vanhojen valokuvien galleria.


title: Tienhaara

text: Tienhaara:


title: Jotta

text: Jotta on suomen kielen alistuskonjunktio, joka merkitsee "sitä varten, että". Vapaassa kielenkäytössä se korvataan usein "että"-sanalla. Saman viestin voi välittää puheessa korvaamalla esimerkiksi lauseen "Pidä silmällä kelloa, jotta et myöhästy" loppuosan sanomalla "että et myöhästy", mutta asiatyylissä tämä ei ole sujuvaa kieltä, eikä näin ole suotavaa tehdä muodollisessa kielenkäytössä.


title: Jotta

text: Suurimmassa osassa savolaisia, eteläpohjalaisessa ja osassa kaakkoismurteita sana toimii yleiskonjunktiona eli korvaa yleiskielen "että"-sanan (esim. "Kuulij jotta sinä out käönnä kaopunnissa", Juuka; "Mutta sattuu niin mukavasti, jotta tytär tuli siihe", Kauhava). Vielä toista maailmansotaa edeltävänä aikana mm. Pohjois-Karjalassa ei tunnettu muotoa "että" laisinkaan. Nykyisin kuitenkin niin itäisellä vaikutuspiirillä Pohjois-Karjalassa ja Savossa kuin Pohjanmaallakin etenkin mediassa dominoivan yleiskielen vaikutuksen johdosta on "jotta"-sanan käyttö harventunut etenkin nuoremman väen puheessa. Se kuitenkin voi edelleen vuorotella yleiskonjunktiona muodon "että" kanssa. Eteläpohjalaisissa murteissa esiintyy sanasta myös muoto "n’otta"; tällöin sanaan on yhdistynyt partikkeli "no". Myös karjalan kielellä suomen konjunktio "että" kuuluu "’jotta’".


title: Jotta

text: Kaakkoismurteissa (läntisimpiä lukuun ottamatta) "että"-sanaa puolestaan korvaa lyhentynyt muoto "jot" (esim. "se sannoo sille, jot 'tule tän vaijalle', jot 'vaija jälttää tuota lanttuu"', Viipurin mlk.) Näissä murteissa sana on vuorotellut perinteisestikin muodon "et", joka on myös suomen nykypuhekielen yleinen "että"-sanan lyhenne, kanssa. Läntisimmissä, hämäläisvaikutteisemmissa kaakkoismurteissa vuorottelevat muodot "jotta" ja "että".


title: Unto Uneksija

text: Unto Uneksija on Veikko Savolaisen piirtäjänimimerkillään Joonas luoma suomalainen sarjakuva, joka ilmestyi "Pellervossa" vuosina 1966–1999 ja sen seuraajassa "Kodin Pellervossa" vuosina 2000–2010. Savolaisen ohella sarjaa ovat piirtäneet lyhyen aikaa myös Risto Mäkinen (1969), Tarmo Koivisto (1972–1974) ja Kari Leppänen (1976). Vuonna 1999 Unto Uneksijasta ilmestyi Pellervon kustantamana myös sarjakuva-albumi.


title: Unto Uneksija

text: Unto Uneksija ehti ilmestyä yhteensä 44 vuotta, mikä teki siitä yhden pisimpään ilmestyneistä suomalaisista sarjakuvista. Muita likimain yhtä pitkään ilmestyneitä ovat olleet "Kotiliedessä" ilmestynyt, Asmo Alhon luoma "Kieku ja Kaiku", joka ehti ilmestyä 43 vuotta; "Kuluttajain Lehdessä" ilmestynyt, Ola Fogelbergin luoma ja hänen tyttärensä Toto Kailan isänsä kuoltua vuonna 1952 jatkama Pekka Puupää, jota nämä piirsivät vuosina 1925–1976; sekä Jyrki Paavolan ja Risto Nurisalon "Puutaheinää", joka on ilmestynyt "Hymy"-lehdessä vuodesta 1965.


title: Porin kansallinen kaupunkipuisto

text: Porin kansallinen kaupunkipuisto on kansallinen kaupunkipuisto Porissa. Vuonna 2002 perustettu puisto on Kokemäenjoen suiston eli Porin luotojen rakennettujen sekä yhä viljelykäytössä olevien kulttuuriympäristöjen, puistojen ja puistokatujen, kaupunkimetsien sekä jokivarsiluonnon yhdessä muodostama kansallisesti arvokas kokonaisuus.


title: Porin kansallinen kaupunkipuisto

text: Vuoden 2017 joulukuussa kansallisia kaupunkipuistoja oli Suomessa yhdeksän: Forssassa, Hangossa, Heinolassa, Hämeenlinnassa, Kotkassa, Kuopiossa, Porissa, Porvoossa ja Turussa.


title: Samsung Galaxy Gio

text: Samsung Galaxy Gio on Samsungin kosketusnäytöllinen Android-puhelin 3,2" näytöllä ja 800 MHz:n prosessorilla. Testeissä on myös todettu, että Galaxy Gio on yksi kestävimmistä Galaxyistä lukuun ottamatta XCover-sarjaa.


title: JQuery

text: jQuery on kaikille selaimille tarkoitettu ilmainen, avoimen lähdekoodin JavaScript-kirjasto. jQueryn syntaksi on tehty mahdollisimman helposti ymmärrettäväksi, mikä tekeekin kirjastosta erittäin suositun. jQuery sopii toimintojen käsittelyyn, animaatioiden tekemiseen, DOM-elementtien valitsemiseen ja Ajax-sovelluksien toteutukseen. jQuery julkaistiin vuonna 2006. Se on nykyään maailman suosituin JavaScript-kirjasto.


title: JQuery

text: jQuery-kirjasto on erillinen JavaScript-tiedosto sisältäen kaiken tarvittavan. Se voidaan sisällyttää www-sivuun linkittämällä paikalliseen kopioon tai johonkin lukuisista julkisten palvelimien kuten Googlen tai Microsoftin kopioihin.


title: JQuery

text: Esimerkki koodista joka muuttaa tunnisteella "textarea_1" olevan tekstikentän korkeuden 200 pikseliin sitä klikattaessa.


title: Julius Nyqvist

text: Julius Nyqvist (s. 29. lokakuuta 1992 Vantaa) on suomalainen jääkiekkopuolustaja, joka pelaa Tanskan Metal Ligaenin Rødovre Mighty Bullsissa. Hän on pelityyliltään peruspuolustaja. Nyqvist laukoo oikealta.


title: Julius Nyqvist

text: Nyqvist on Helsingin IFK:n kasvatti. Hän voitti seuran B-nuorissa Suomenmestaruuden vuonna 2009 ja SM-hopeaa vuonna 2010. Kausina 2010–2011 ja 2011–2012 Nyqvist toimi HIFK:n A-nuorten varakapteenina. Jälkimmäisen kauden 2011–2012 hän pelasi kuitenkin suurimmaksi osaksi Mestis-joukkue Kiekko-Vantaassa, jonne Nyqvist siirtyi kauden kynnyksellä lainalle. Hänen tulokaskautensa Mestiksessä toi 31 runkosarjaottelussa tehot 1+5=6. Nyqvist valittiin Mestiksen lokakuun nuoreksi pelaajaksi. Hän palasi kevätkaudella HIFK:n A-nuorten vahvuuteen ja oli koko pudotuspelien tehokkain puolustaja tehoilla 3+6=9. Nyqvist voitti kauden päätteeksi A-nuorten Suomenmestaruuden.


title: Julius Nyqvist

text: Kaudeksi 2012–2013 Nyqvist teki vuoden mittaisen sopimuksen KooKoon kanssa. Hän pelasi hyvän alkukauden ja kävi kolmen SM-liigaottelun verran lainalla kasvattajaseurassaan HIFK:ssa. Nyqvist debytoi SM-liigassa 2. lokakuuta 2012 Tapparaa vastaan. Hänet merkittiin HIFK:n ykköspuolustajapariin Toni Söderholmin viereen ja Nyqvist sai ottelussa jääaikaa 16.29 minuuttia. Pian palattuaan KooKoon vahvuuteen hän loukkasi polvensa ja oli sivussa yli kaksi kuukautta. Nyqvist teki kuntouduttuaan kuitenkin hienon paluun ja iski kolmessa ensimmäisessä paluuottelussaan peräti viisi maalia, joihin sisältyi puolustajan 2. helmikuuta 2013 tekemä kypärätemppu Kajaanin Hokkia vastaan. Hän pelasi runkosarjan aikana lopulta vain 14 Mestis-ottelua. Nyqvist voitti kauden päätteeksi Mestis-hopeaa.


title: Julius Nyqvist

text: Nyqvist palasi kaudeksi 2013–2014 vuoden mittaisella sopimuksella HIFK:hon. Hän pelasi suurimman osan kaudestaan lainalla Mestis-joukkue HC Keski-Uudessamaassa, mutta nousi loppukaudella HIFK:n kokoonpanoon. Nyqvist pelasi kauden aikana SM-liigassa seitsemän runkosarja- ja yhden playoff-ottelun tehden yhden syöttöpisteen. Hän pelasi ennen kauden alkua HIFK:ssa myös viisi European Trophy -ottelua. Kaudella 2014–2015 Nyqvist avasi maalihanansa SM-liigassa. Hän teki liigauransa avausmaalin 15. marraskuuta 2014 Turun Palloseuraa vastaan. Yhteensä hänen varsinainen tulokaskautensa SM-liigassa toi 32 runkosarja- ja viidessä playoff-ottelussa tehot 1+4=5.


title: Julius Nyqvist

text: Kaudeksi 2015–2016 Nyqvist palasi kaksivuotisella sopimuksella SM-liigaan nousseeseen KooKoohon. Hänen kautensa alkoi kuitenkin alaraajavammalla ja Nyqvist ehti pelata KooKoossa vain kymmenen ottelua, kunnes seura lainasi hänet alustavasti joulutaukoon asti kestävällä sopimuksella kasvattajaseuraansa HIFK:hon joulukuussa 2015. Nyqvist pelasi siellä kaksi ottelua. Loukkaantumisen lisäksi hänen roolinsa KooKoon puolustuksessa jäi varsin pieneksi ja Nyqvist pelasi kauden aikana lopulta yhteensä vain 23 runkosarjaottelua. Myös kaudella 2016–2017 hän kärsi loukkaantumisista ja pelasi vain 30 ottelua. Lisäksi Nyqvist kävi joulukuussa 2016 yhden ottelun lainalla Mestis-joukkue Heinolan Peliitoissa.


title: Julius Nyqvist

text: Syyskuussa 2017 Nyqvist siirtyi vuoden mittaisella sopimuksella Iso-Britannian EIHL-liigan skotlantilaisjoukkue Edinburgh Capitalsiin oltuaan alkukauden 2017–2018 ilman sopimusta. Hän pelasi siellä kuusi runkosarja- ja kolme EIHL Cupin ottelua, kunnes Nyqvist jätti joukkueen lokakuussa ja siirtyi kuukauden mittaisen try-outin kautta Tanskan Metal Ligaenin Gentofte Starsiin. Hän oli joukkueen tehokkain puolustaja maanmiehensä Marlo Koposen kanssa tehoilla 5+12=17. Kaudeksi 2018–2019 Nyqvist siirtyi vuoden mittaisella sopimuksella samassa liigassa pelaavaan Rødovre Mighty Bullsiin.


title: Julius Nyqvist

text: Nyqvist pelasi alle 18-vuotiaiden MM-kilpailuissa vuonna 2010, jolloin hän voitti pronssia. Nyqvist pelasi myös Ivan Hlinkan muistoturnauksessa vuonna 2009. Hän oli lähellä paikkaa myös alle 20-vuotiaiden MM-joukkueeseen vuoden 2012 turnaukseen, mutta Nyqvist putosi viimeisten joukossa lopullisesta kisajoukkueesta.


title: Peace of Mind

text: Peace of Mind voi tarkoittaa seuraavia:


title: Niittykummun metroasema

text: Niittykummun metroasema on yksi vuonna 2017 valmistuneen Länsimetron metroasemista. Se otettiin käyttöön vuonna 2017 samaan aikaan muiden asemien kanssa. Asema sijoittuu Merituulentien ja Haukilahdenkadun kulmaukseen. Asema palvelee Niittykummun lisäksi Haukilahtea, jonne asemalta pääsee Länsiväylän yli.


title: Niittykummun metroasema

text:
Asema sijoittui Helsingin seudun liikenteen vuoden 2019 maksuvyöhykeuudistuksessa Etelä-Espoon itäosat kattavalle B-maksuvyöhykkeelle.
Alun perin länsimetron hankesuunnitelmassa Niittykummun asema oli jätetty varaukseksi, koska sille ei katsottu olevan tarpeeksi käyttäjiä. Lokakuussa 2013 Espoon kaupunginvaltuusto päätti rakentaa aseman samaan aikaan muiden asemien kanssa. Päätöstä perusteltiin säästösyillä, sillä aseman rakennus metroliikenteen jo käynnistyttyä tulisi yli 20 miljoonaa kalliimmaksi.
Lemminkäinen rakensi Niittykummun metroaseman 21 miljoonan euron budjetilla. Aseman yhteyteen rakennettiin kauppakeskus Niitty, jossa toimii muun muassa ruokakauppoja sekä kahviloita ja ravintoloita.


title: Niittykummun metroasema

text: Metroaseman ja Niitty-kauppakeskuksen päällä sijaitsevat 24-kerroksinen, 78 metriä korkea Niittyhuippu, ja sen lähelle 12-kerroksinen Niittytori-asuintorni, jonka korkeus on 42 metriä. Tornien on määrä valmistua vuosina 2017 ja 2018.


title: Sri Lankan eteläinen provinssi

text: Eteläinen provinssi (, ) on yksi Sri Lankan yhdeksästä provinssista. Sen pääkaupunki on Galle. Provinssiin kuuluu kolme piirikuntaa, Galle, Matara ja Hambantota.


title: Sri Lankan eteläinen provinssi

text: Vuoden 2012 väestönlaskennan mukaan provinssin asukasluku oli 2 477 285.


title: Kevin Laffan

text: Kevin Laffan (24. toukokuuta 1922 – 11. maaliskuuta 2003) oli Emmerdalen luoja ja alkuperäinen käsikirjoittaja. Hän kuoli 80-vuotiaana vuonna 2003 sydänleikkauksen jälkeiseen keuhkokuumeeseen. Kevin Laffan käsikirjoitti itse 262 Emmerdalen jaksoa, joista yhtään ei ole näytetty Suomessa.


title: SACLOS

text: SACLOS on yhdysvaltalainen, englanninkielinen lyhenne ja sotilaallinen erikoistermi. Lyhenne on muodostettu sanoista Semi-automatic command to line of sight l. puoli-automaattinen komento(ohjaus) tähtäyslinjaan. Line of sight itsessään lyhennetään muotoon LOS. Termejä käytetään ohjuksien ohjausmenetelmästä, joka lennon aikana vaatii maalin seurannan mutta ei varsinaisia ohjaustoimenpiteitä, joista huolehtii automaattinen laskin. Laskin vertailee maalin sijaintia ohjuksen sijaintiin ja antaa tarvittavat käskyt. Tiedon ohjuksen paikasta laskin saa tähtäimen optiselta ilmaisimelta, joka havaitsee ohjuksessa tarkoitusta varten olevat valosoihdut.


title: Koekelberg

text: Koekelberg on yksi Belgian valtion 359:stä ja Belgian pääkaupungin Brysselin yhdeksästätoista kunnasta. Kuten muutkin Brysselissä sijaitsevat kunnat, Koekelberg on kaksikielinen. Viralliset kielet ovat flaami ja ranska. Se on pinta-alaltaan yksi Brysselin pienimmistä kunnista, sitä pienempi on ainoastaan Saint-Josse-ten-Noode. Koekelbergillä on yhteistä rajaa neljän muun brysseliläisen kunnan, Molenbeek-Saint-Jeanin, Jetten, Ganshoren ja Bercheme-Saint-Agathen kanssa.


title: Koekelberg

text: Koekelberg sijaitsee Koillis-Brysselissä. Yhteensä pinta-alaa kunnalla on 1,17 km², josta hyvin suuri osa, noin 97,5% on asuttua. Metsää pinta-alasta on tuskin ollenkaan ja maanviljelystarkoituksiin omistettua aluetta 1,25%. Vuonna 2008 Koekelbergin väestöstä noin 23% oli maahanmuuttajia. Melkein neljännes väestöstä oli vuoden 2008 tilastojen mukaan alaikäisiä. 18-64-vuotiaita oli reilut 61,7% ja yli 65-vuotiaita 14,25%. Koko väestöstä naisia on Koekelbergissä noin 51,2% ja miehiä 48,8%. Vuoden 2008 laskennan mukaan työttömyysaste oli 24,58%. Keskimääräiset vuositulot Koekelbergissä asuvilla henkilöillä olivat vuonna 2005 noin 11 305 € asukasta kohti. Koekelbergin postinumero on 1081. Koekelberg on väkiluvultaan pienin Brysselin kunnista, siellä asui vuoden 2010 alussa 19 812 ihmistä. Sitä edeltävänä vuonna siellä oli asunut 432 ihmistä vähemmän, jonka perusteella se on yhdeksänneksi nopeiten kasvava kunta Brysselissä.


title: Koekelberg

text: Koekelbergillä on yhteensä kuusi ystävyyskuntaa, jotka kaikki sijaitsevat Euroopassa:


title: Game of Thrones (1. tuotantokausi)

text: Yhdysvaltalaisen televisiosarjan "Game of Thronesin" ensimmäinen tuotantokausi alkoi Yhdysvalloissa HBO-kanavalla 17. huhtikuuta 2011 ja päättyi 19. kesäkuuta 2011. Suomessa Canal+ esitti tuotantokauden touko-kesäkuussa 2011. YLE TV2 alkoi esittää sitä 12. tammikuuta 2012. Kausi sisältää kymmenen 60 minuutin pituista jaksoa.


title: Game of Thrones (1. tuotantokausi)

text: Kausi julkaistiin DVD:nä ja Blu-ray:nä 7. maaliskuuta 2012 Suomessa ja 6. maaliskuuta 2012 Yhdysvalloissa.


title: Game of Thrones (1. tuotantokausi)

text: Ensimmäinen tuotantokausi käsittää 19 pääroolia: Sean Bean esittää Eddard "Ned" Starkia, Talvivaaran lordia. Michelle Fairley esittää hänen vaimoaan Catelyn Starkia (o.s. Tully). Heillä on viisi lasta: Robb (Richard Madden), Sansa (Sophie Turner), Arya (Maisie Williams), Bran (Isaac Hempstead-Wright) ja Rickon (Art Parkinson). Kit Harington näyttelee Nedin äpäräpoikaa Jon Nietosta, ja Alfie Allen lordi Starkin suojattia Theon Greyjoyta. Kuningas Robert Baratheonin roolia esittää Mark Addy ja hänen vaimoaan Cersei Lannisteria näyttelee Lena Headey. Cersein kahta veljeä Jaime ja Tyrion Lannisteria esittävät Nikolaj Coster-Waldau ja Peter Dinklage. Cersein vanhinta poikaa Joffrey Baratheonia esittää Jack Gleeson ja tämän henkivartijaa, Sandor Gleganea, Rory McCann. Aidan Gillen näyttelee Petyr "Pikkusormi" Baelishia, joka on yksi kuningas Robertin neuvonantajista. Meren takana elävät maanpaossa Targaryenin sisarukset Viserys (Harry Lloyd) ja Daenerys (Emilia Clarke). Viserys on naittanut siskonsa dothrakipäällikkö Khal Drogolle (Jason Momoa) saadakseen Drogon lupaaman armeijan. Iain Glen näyttelee Jorah Mormontia, Westerosista karkotettua miestä, joka on vannonut suojelevansa sisaruksia.


title: Game of Thrones (1. tuotantokausi)

text: Sarjassa on myös lukuisia sivurooleja: Charles Dance esittää Tywin Lannisteria, joka on Jaimen, Cersein ja Tyrionin isä, ja Casterlykallion valtias. Julian Glover esittää vanhaa suurmestari Pycellea, joka kuuluu kuninkaanneuvostoon; hänen kollegaansa eunukki lordi Varysta näyttelee Conleth Hill. Gethin Anthony esittää kuningas Robertin veljeä Renly Baratheonia. Ian McElhinney esittää Barristan Selmyä, kunniallista ritaria, joka on kuningas Robertin palveluksessa. Donald Sumpter näyttelee mestari Luwinia, joka on Talvivaarassa Starkin palveluksessa. Ron Donachie näyttelee Rodrik Casselia, joka kouluttaa Talvivaaran miehiä taistelussa. Susan Brown esittää Septa Mondanea, joka toimii Sansan ja Aryan opettajana. James Cosmo esittää Yövartion ylikomentajaa Jeor Mormontia ja Francis Magee Yövartion rekrytoijaa Yorenia. John Bradley näyttelee Samwell Tarlya, lihavaa ja avutonta Yövartion miestä, josta tulee Jonin hyvä ystävä. Jerome Flynn näyttelee Bronnia, miestä joka vapauttaa Tyrionin Lisa Arrynin hallusta ja alkaa matkata hänen kanssaan.


title: Game of Thrones (1. tuotantokausi)

text: Sarjaa odotettiin erittäin paljon ja monet kriitikot listasivat sen vuoden 2011 innolla odotettavien televisiosarjojen joukkoon. Monet kehuivat sarjaa sen hyvästä toteutuksesta, monipuolisista hahmoista ja varsinkin lapsinäyttelijöiden työpanoksesta. "The Hollywood Report" sanoi sarjan kovan odotuksen olleen sen arvoista, ja "New York Post" kertoi näyttelyn ja ällistyttävien lavasteiden olevan henkeäsalpaavia. Näyttelijöistä eniten kehuttiin Peter Dinklagea, joka voitti Emmy-palkinnon Tyrion Lannisterin roolista.


title: Game of Thrones (1. tuotantokausi)

text: Yhdysvalloissa ensimmäinen jakso sai 2,2 miljoonaa katsojaa. Viimeinen jakso esitettiin 19. kesäkuuta 2011 ja sen katsoi vähän yli 3 miljoonaa katsojaa. Keskimääräinen katsojaluku ensimmäisellä kaudella oli 2,5 miljoonaa.


title: City of Westminster

text: City of Westminster on Sisä-Lontoossa sijaitseva kaupunginosa, joka sijaitsee Suur-Lontoon keskeisellä alueella kattaen pääosan West Endistä. Se sijaitsee Lontoon Cityn länsipuolella, suoraan idän suunnassa Kensington and Chelsean kaupunginosasta, ja sen eteläinen raja on Thamesjoki. Kaupunginosa luotiin vuonna 1965, kun Suur-Lontoo perustettiin. Sen jälkeen Westminster sai kaupunginoikeudet, joita piti ennen hallussaan pienempi Westminsterin metropolinen kaupunginosa.


title: City of Westminster

text: Lukuisten laajojen puistojen ja avoimien paikkojen lisäksi City of Westminsterin väestötiheys on korkea. Monet yleisesti tunnetut Lontoon nähtävyydet sijaitsevat Westminsterin kaupunginosassa, kuten Buckinghamin palatsi, Westminsterin palatsi ja Downing Street 10. City of Westminster on jaettu useisiin toisistaan erottuviin alueisiin, kuten Westminsterin vanhaan poliittiseen alueeseen, johon kuuluu Westminsterin palatsi, ostosalueisiin Oxford Streetin, Regent Streetin, Piccadillyn ja Bond Streetin ympärillä, ja yöviihteen Sohon alueeseen. Suuri osa kaupunginosasta on asutettua ja vuonna 2008 siellä asui 236 000 ihmistä. Kaupunginosan paikallinen viranomainen on Westminsterin kaupunginvaltuusto.


title: McLaren 12C

text:
McLaren 12C (alkuperäinen nimi oli Mclaren MP4-12C on McLaren Automotiven valmistama superauto.
Se on kaksipaikkainen, keskimoottorinen ja takavetoinen. Autoa pidetään valmistajan erittäin suorituskykyisen McLaren F1-mallin manttelinperijänä. Auto on nimetty McLaren-formulatallin vuonna 1997 käyttämän MP4/12-mallin mukaan. Kyseisellä autolla kilpailivat Mika Häkkinen sekä David Coulthard.


title: McLaren 12C

text:
12C on varustettu sitä varten suunnitellulla McLarenin M838T -moottorilla joka on 90-asteen kulmaan sijoitettu 3,8 litran "flat plane" V8-moottori kahdella turboahtimella. Moottori tuottaa 440 kW (n. 600 hv) huipputehonsa 7000 rpm käyntinopeudella, mutta silti jopa 80 % huippuväännöstä (601 Nm) on käytettävissä jo 2000 rpm käyntinopeudella.
Voimansiirto on toteutettu seitsenportaisella "Seamless Shift Gearbox" -kaksoiskytkinvaihteistolla.


title: McLaren 12C

text: Autossa käytetään paljon Formula 1-peräistä tekniikkaa, kuten "brake steer" -järjestelmää, joka jarruttaa sisämutkan puoleista takarengasta nopean käännöksen aikana aliohjautumisen vähentämiseksi. Autossa on runsaasti hiilikuitukomposiittisia osia, 12C:n runkokin on F1-autojen tapaan hiilikuidusta valmistettu monokokki jonka etuja ovat keveys (vain n. 80 kg) ja jäykkyys.


title: Joonas (sarjakuva)

text: Joonas on Veikko Savolaisen luoma suomalainen sarjakuva. Se ilmestyi yksirivisinä strippeinä Helsingin Sanomissa vuosina 1950–1958 sekä kaksirivisinä strippeinä ensin Seurassa vuosina 1959–1961 ja sitten Kotipostissa vuosina 1961–1972. Erillisiä tarinoita näistä kertyi 30. 1970-luvulla joitakin Joonas-sarjoja julkaistiin uudestaan Sarjis-lehdessä ja sittemmin niitä on julkaistu myös albumeina.


title: Joonas (sarjakuva)

text: Joonaksella oli Jonni-poika, tarinassa "Jonni ja maailmanmestari". Seura-lehden jatkosarjana joskus 80-luvun puolivälissä ja sitten "Suuri sarjakuvakirja 3":ssa (1986, Jalava)


title: Yleisradiovero

text: Yleisradiovero (lyhyesti Yle-vero) on Yleisradion rahoittamiseen Suomessa vuosittain kerättävä vero. Sen kerääminen aloitettiin vuonna 2013 korvaamaan aiemmin käytössä ollutta, niin ikään Ylen rahoitusta varten kerättyä televisiomaksua. Yle-veroa maksetaan sekä henkilö- että yritysverotuksessa. Veroa tulee maksaa, vaikka ei käyttäisi Ylen palveluita lainkaan.


title: Yleisradiovero

text: Vuonna 2013 yleisradiovero koski 4 miljoonaa veronmaksajaa, ja se tuotti 487 miljoonaa euroa. Veroa korotettiin hieman vuodelle 2014.


title: Yleisradiovero

text: Euroopan unioni sallii säädösten mukaisesti jaettavat valtiontuet yleisradioyhtiöille, ja Euroopan komissio tarkastaa yleisradioveron laillisuuden ennen luvan myöntämistä.


title: Yleisradiovero

text: Henkilöverotuksessa vero määräytyy tasaprosenttina henkilön puhtaista ansio- ja pääomatuloista, mutta kuitenkin niin, että alaikäiset ja pienituloisimmat vapautetaan verosta kokonaan ja verolla on euromääräinen yläraja. Vuonna 2013 alle 7 352,95 euroa vuodessa ansaitsevat eivät maksa veroa, ja yli 20 588 euroa ansaitsevat maksavat tasasummaverona 140 euroa vuodessa. Mainittujen tulorajojen välillä veroa maksetaan 0,68 prosentin mukaan eli 50:stä 140:een euroa vuodessa. Tasasummaverona Yle-veronsa suorittavien suhteellinen verorasitus vähenee Yle-veron osalta tulojen kasvaessa.


title: Yleisradiovero

text: Vainajan tuloista yleisradiovero peritään hänen kuolinvuodeltaan. Kuolinpesä maksaa yleisradioveron kuolinvuonna saaduista tuloista mutta ei enää seuraavilta vuosilta.


title: Yleisradiovero

text: Ahvenanmaalla asuvilta ei peritä Yle-veroa. Ahvenanmaalla kotitalouksilta peritään 220 euron suuruinen tv-maksu, jolla rahoitetaan Ahvenanmaan maakuntahallinnon omistaman Ålands radio och TV -yhtiön toiminta. Ahvenanmaan tv-maksu perustuu siihen, omistaako asukas television.


title: Yleisradiovero

text: Yleisradiovero koskee myös yrityksiä ja muita yhteisöjä (ei kuitenkaan henkilöyhtiöitä). Veron suuruus määräytyy tuloksen (verovuoden verotettavan tulon) mukaan. Alle 50 000 euron tuloksella veroa ei tarvitse maksaa. Tätä suurempaa tulosta tekevällä yhteisöllä vero vaihtelee 140 ja 3 000 euron välillä.


title: Yleisradiovero

text: Yrittäjiltä yleisradiovero peritään sekä henkilökohtaisessa että yrityksen verotuksessa. Yrittäjän henkilökohtainen yleisradiovero määräytyy puhtaiden ansio- ja pääomatulojen yhteissumman tai yrittäjän eläkevakuutuksen (YEL, MyEL) palkkasumman perusteella sen mukaan, kumpi näistä on suurempi. Edellä mainitusta johtuen yrittäjä voi joutua maksamaan yleisradioveroa myös tappiollisesta yritystoiminnasta.


title: Yleisradiovero

text: Vuonna 2015 Sanoma Oy:n hallituksen puheenjohtaja Antti Herlin arvosteli Yle-veroa: hänestä vanha televisiomaksumalli oli reilumpi, koska siinä käyttäjät maksoivat.


title: Yleisradiovero

text: "Keskisuomalaisen" mukaan Yle-veron korkea taso on valtiollisen tiedotuksen voitto vapaasta lehdistöstä ja Yle on poliitikkojen tiedotusväline, joka palkitsee näitä runsaalla näkyvyydellä symbioottisesti. Osa rahoista pitäisi Ylen sijaan käyttää sanomalehtien kuljetustukiin.


title: Yleisradiovero

text: "Kalevan" mukaan ministeriön asettaman kansanedustajatyöryhmän linjaus (2016) vahvistaa (kansanedustaja)hallintoneuvoston otetta ja säilyttää Ylen puolen miljardin euron tuen muiden viestinten rahoituksen supistuessa. Se tarkoittaa lehden mukaan sitä, että poliitikot ottaisivat Ylen entistä tiukempaan otteeseen. Viestintäministerin työryhmän mukaan Ylen pyrkimys markkinajohtajuuteen vaikeuttaa suuresti muun median toimintaa.


title: Yleisradiovero

text: Saksassa on käytössä hyvin samankaltainen yleisradiovero kuin Suomessa. Saksassa jokainen kotitalous maksaa yleisradiomaksua 17,5 euroa kuukaudessa, vaikka kotitaloudessa ei olisi televisiota.


title: Milenko Topić

text: Milenko Topić (; s. 6. maaliskuuta 1969 Pančevo) on serbialainen kilpauransa päättänyt koripalloilija.


title: Milenko Topić

text: Topić hankittiin Profikolor Banatsko Novo Selon juniorijoukkueisiin vuonna 1991. Hän oli seurassa vuoteen 1995 asti, jolloin hänet hankittiin BFC Beočiniin. Seuran paidassa hänet valittiin Jugoslavian-liigan arvokkaimmaksi pelaajaksi kausina 1995–1996 ja 1996–1997. Vuonna 1997 Topić siirtyi KK Crvena zvezdaan, josta hän siirtyi kahden kauden jälkeen KK Budućnost Podgoricaan. Seuran paidassa hän voitti maansa mestaruuden vuosina 2000 sekä 2001, ja hänet valittiin finaalien arvokkaimmaksi pelaajaksi kaudella 1999–2000.


title: Milenko Topić

text: Topić siirtyi ulkomaille kaudeksi 2001–2002 ja pelasi Montepaschi Sienan joukkueessa. Hän voitti seuran kanssa vuoden 2002 Saporta Cupin. Kauden 2002–2003 Topić vietti KK Hemofarmissa, josta hän siirtyi kauden päätteeksi Olimpia Milanoon. Topić pelasi Milanossa puoli kautta ja palasi Hemofarmiin tammikuussa 2004. Hän edusti loppukauden Hemofarmia ja pelasi seurassa vuoteen 2007 asti. Kauden 2007–2008 Topić edusti kreikkalaista Rethymnoa.


title: Milenko Topić

text: Maajoukkuetasolla Topić edusti Jugoslaviaa. Hän voitti maansa kanssa olympiahopeaa vuoden 1996 olympialaisista. EM-kisoista hän voitti EM-kultaa vuonna 1997 ja pronssia vuonna 1999. Lisäksi Topić voitti maailmanmestaruuden vuonna 1998.


title: Jean-Pierre Darroussin

text: Jean-Pierre Darroussin (s. 4. joulukuuta 1953 Courbevoie, Hauts-de-Seine, Ranska) on ranskalainen näyttelijä. Hän on näytellyt lähes 90 elokuvassa ja myös ohjannut.


title: Jean-Pierre Darroussin

text: Darrousinilla on poliisipäällikkö Monet'n rooli Aki Kaurismäen ohjauksessa "Le Havre". Hän kiinnostui roolista jo kun Kaurismäellä oli elokuvasta vasta hahmotelmia, ei vielä käsikirjoitusta aloitettuna, heidän tavatessaan Pariisissa.


title: Jean-Pierre Darroussin

text: Apteekkari roolista televisioelokuvassa "Seitsemäs valamies" hän on saanut Biarritzissa Kultaisen FIPAn ja Monte Carlon televisiofestivaalilla Kultaisen nymfin.


title: Heino Enden

text: Heino Enden (s. 13. joulukuuta 1959 Tallinna, Viron SNT, Neuvostoliitto) on aktiiviuransa lopettanut virolainen koripalloilija, koripallovalmentaja sekä maailman- ja euroopanmestari, joka edusti urheilu-urallaan Neuvostoliittoa.


title: Heino Enden

text: Enden kuului Neuvostoliiton maajoukkueeseen sen voittaessa maailmanmestaruuden vuonna 1982. EM-kilpailuista hän saavutti Neuvostoliiton pelaajana kolme mitalia, joista yhden kultaisen vuonna 1985.


title: Heino Enden

text: Enden pelasi seuratasolla muun muassa suomalaisessa Tampereen Pyrinnössä vuosina 1988–1989. Hän teki Pyrinnölle yhteensä 333 pistettä, ja oli koko kauden syöttötilaston sekä onnistuneissa vapaaheitoissa toinen. Kaudella 1990–1991 Enden toimi naisten SM-sarjassa Pyrinnön seitsemänneksi sijoittuneen ja sarjasta pudonneen joukkueen päävalmentajana.


title: André Wilms

text: André Wilms (s. 29. huhtikuuta 1947 Strasbourg, Ranska) on ranskalainen näyttelijä.


title: André Wilms

text: Wilms sai European Film Awards -palkinnon parhaana sivuosanäyttelijänä 1992 roolistaan Aki Kaurismäen elokuvassa "Boheemielämää". Hän on näytellyt muissakin Kaurismäen elokuvissa, kuten "Leningrad Cowboys Meet Moses", "Juha" ja "Le Havre" sekä yli 60 muussa elokuvassa, joista ensi-iltaan on vuonna 2012 tulossa "".


title: Mikko Koskinen

text: Mikko Koskinen -nimisiä henkilöitä ovat:


title: Hondurasin ilmavoimat

text: Hondurasin ilmavoimat on osa Hondurasin asevoimia. Ne ovat toimineet lähes 80 vuotta. Ilmavoimilla on kolme tukikohtaa, jotka on nimetty varhaisten sotasankareiden mukaan: Armando Escalón Espinal (perustettu 1969), Héctor Caraccioli Moncada ja Hernan Acosta Mejia.


title: Hondurasin ilmavoimat

text: Ensimmäiset sotilaskoneet hankittiin Hondurasiin 1920-luvulla. Kalustoa täydennettiin toisen maailmansodan aikana, kun Honduras oli julistanut sodan akselivaltoja vastaan. Kalustoa käytettiin ja uusittiin vuonna 1957 Nicaraguaa vastaan käydyn rajaselkkauksen jälkeen sekä vuoden 1969 jalkapallosodan yhteydessä. 1970-luvulta alkaen uusia koneita on ostettu Yhdysvalloista ja Israelista.


title: Louis Delluc -palkinto

text: Louis Delluc -palkinto ("Prix Louis-Delluc") on ranskalaiselle elokuvalle myönnettävä ranskalainen elokuvapalkinto, jonka Maurice Bessy ja Marcel Idzkowski perustivat vuonna 1937 kunnioittamaan Louis Dellucin (1890–1924) muistoa. Delluc oli ensimmäinen ranskalainen elokuvajournalisti, ja hän perusti myös elokuvakerhoja.


title: Louis Delluc -palkinto

text: Palkinnon myöntämisvuosina jakotilaisuus on järjestetty joulukuun toisena torstaina. Tuomaristossa on 20 jäsentä, jotka ovat elokuvakriitikkoja ja muita kulttuurin alalla merkittäviä henkilöitä. Puheenjohtaja on Gilles Jacob. Tapahtuma järjestetään le Fouquet’s -ravintolassa Champs-Élysées’llä.


title: Louis Delluc -palkinto

text: Pääpalkinnon Prix Louis-Dellucin lisäksi myönnetään palkinto parhaasta esikoisohjauksesta.


title: Luettelo Afrosoricida-lahkon nisäkkäistä

text: Tämä on luettelo nisäkkäiden "Afrosoricida"-lahkon alalahkoista, heimoista, alaheimoista, suvuista ja lajeista. Lahkoon kuuluvat tanrekit ja kultamyyrät, joita on yhteensä 51 lajia.


title: Pulkovon observatorio

text:
Pulkovon tähtitieteellinen observatorio () on Venäjän tiedeakatemian pääobservatorio. Se sijaitsee 19 km Pietarin keskustan eteläpuolella kohoavalla Pulkovon (Pulkkalan) mäellä 75 metriä meren pinnan tasosta. Observatorio kuuluu Unescon maailmanperintökohteisiin.
Aleksandr Brjullovin suunnittelema observatorio valmistui 1839. Se rakennettiin saksalaistaustaista tähtitieteilijä Wilhelm von Struvea varten, joka toimi laitoksen ensimmäisenä johtajana vuoteen 1861 asti, jolloin johtoon astui hänen poikansa Otto Wilhelm von Struve.


title: Pulkovon observatorio

text: Tähtitornissa on 38 cm:n kaukoputki, joka valmistuessaan oli maailman suurin ja aikanansa huipputekniikalla valmistettu. Observatorion päätehtävä oli aluksi kaksoistähtien koordinaattien ja joidenkin tähtitieteellisten vakioiden kuten prekessioiden, nutaatioiden ja aberraatioiden määrittäminen. Siellä tehtiin myös Venäjän maantieteelliseen alueeseen ja navigointiin liittyvää tutkimusta. Observatorio julkaisi tähtien tarkat koordinaatit sisältävät tähtiluettelot vuosina 1845, 1865, 1885, 1905 ja 1930; lopulta kartoitettuja tähtiä oli 558.


title: Pulkovon observatorio

text: Observatorion tutkijat työskentelivät myös yhteistyössä Krimillä sijaitsevan Semeizin observatorion ja Ukrainan Nikolajevin tähtitieteen tutkimusaseman kanssa voidakseen tutkia eteläisempiä tähtiä jotka eivät Pulkkalaan näkyneet.


title: Pulkovon observatorio

text: Neuvostoliiton aikana 1930-luvun lopun Stalinin vainot verottivat raskaasti observatoriota. Muiden muassa sen johtaja Boris Gerasimovitš teloitettiin.


title: Pulkovon observatorio

text: Toisessa maailmansodassa observatorio oli pommitusten kohteena, ja kaikki sen rakennukset tuhottiin. Tutkimuslaitteet, kaukoputken linssi mukaan lukien, sekä kirjasto kuitenkin oli viety turvaan Leningradiin ja säilyivät. Vuonna 1997 suurin osa kirjastoa menetettiin tai vahingoittui tuhopolton yhteydessä.


title: Pulkovon observatorio

text: Sodan jälkeen observatorio rakennettiin uudelleen, ja se jatkoi toimintaansa laajennettuna vuonna 1954.


title: Hondurasin perustuslaki

text: Hondurasin perustuslaki on Hondurasin vuodesta 1982 voimassa ollut perustuslaki. Hondurasissa perinteisesti perustuslain merkitys on ollut melko pieni, ja sitä on pidetty vain ihanteena eikä varsinaisena poliittisena asiakirjajana. Se määrittelee maan vallan kolmijako-opin mukaan, mutta yleensä toimeenpanovaltaa käyttänyt taho on käyttänyt myös huomattavaa valtaa lainsäädännössä ja tuomiolaitoksessa.


title: Hondurasin perustuslaki

text: Hondurasin ensimmäinen perustuslaki laadittiin jo 1825, kun se oli vielä osa Keski-Amerikan liittovaltiota. Honduras itsenäistyi lokakuussa 1938, ja sen ensimmäinen itsenäisyyden ajan perustuslaki oli seuraavalta vuodelta. Hondurasissa koettiin 1800-luvulla useita vallankaappauksia ja samalla maassa luotiin perustuslaki monesti uudestaan. Vuoden 1865 perustuslaki toi ensimmäistä kertaa "habeas corpus" -menettelyn. Vuoden 1880 perustuslaki tunnusti kunnallishallinnon itsenäisyyden ja erotti ensimmäistä kertaa valtion ja kirkon toisistaan. Siihen saakka katolinen kirkko oli virallinen valtion kirkko. Hondurasin edistyksillisin perustuslaki oli maan yhdeksäs, ja se laadittiin 1894. Se muun muassa kielsi kuolemanrangaistuksen. Vaikka monia sen sääntöjä ei lopulta huomiotu, se oli pohjana tuleville perustuslaeille.


title: Hondurasin perustuslaki

text: Ramón Villeda Moralesin presidenttikaudella 1957 luotu perustuslaki muodosti vaaleja valvovan viranomaisen. Sotilasjuntan aikakaudella 1965 kirjoitettu perustuslaki oli lähes identtinen edelliseen verrattuna. Perustuslaki oli voimassa vuoteen 1982, jolloin nykyinen laki astui voimaan. Se on jo nyt Hondurasin pisimpään voimassa ollut perustuslaki. Siinä on seitsemän kappaletta ja 379 artiklaa.


title: Kirjomaasälpä

text: Kirjomaasälpä on graniittisiin syväkiviin kuuluva seosmineraali. Kirjomaasälpä on muodostunut lasimaisesta, tumman ruskeasta kvartsista (27 %), punertavasta maasälvästä (73 %). Sitä esiintyy graniittisten syväkivien pegmatiiteiksi kutsutuissa juonikivissä, joita on muodostunut syväkivien syntymisprosessin loppuvaiheessa. Näissä voi kvartsin ja maasälvän ohella olla kiillettä ja harvinaisten alkuaineiden muodostamia mineraaleja.


title: Kirjomaasälpä

text: Se on Kanta-Hämeen maakuntakivi. Kirjomaasälpää löydettiin 1700-luvun malminetsinnän yhteydessä Tammelan seudulta kymmenien pegmatiittijuonteiden rakenteesta. Kivilajia esiintyy kuitenkin koko Suomessa.


title: Kirjomaasälpä

text: Syväkivet ovat karkearakeisia, koska niiden jähmettyminen tapahtuu hitaasti. Mineraalit kiteytyvät tietyssä järjestyksessä, viimeisinä kiteytyvät maasälvät ja kvartsit. Kvartsi muodostaa kolmiulotteisen verkostorakenteen vaaleanpunertavan maasälvän sisälle. Kirjomaasälvän maasälpä on tavallisesti kalimaasälpää, mutta voi olla myös albiittia eli Na-maasälpää.


title: Kirjomaasälpä

text: Kirjomaasälvän hiotun poikkileikkauspinnan kuvionti muistuttaa kulmikasta arabialaista tai hebreankielistä kirjoitusta. Kirjomaasälpää käytetään korukivenä.


title: Clet Feliho

text: Clet Feliho (s. 14. helmikuuta 1954 Conakry) on beniniläinen roomalaiskatolinen piispa. Hänet vihki papiksi Parakoun hiippakuntaan Nestor Assogba 21. heinäkuuta 1979. Hänet nimitettiin Kandin hiippakunnan piispaksi 29. tammikuuta 2000, ja piispaksi vihkiminen seurasi 10. kesäkuuta. Pääkonsekraattorina toimi Bernardin Gantin, jota avustivat Nestor Assogba ja Felix Alaba Adeosin Job.


title: Päiväntasaajan Guinean lippu

text: Päiväntasaajan Guinean lippu on Päiväntasaajan Guinean kansallissymboli vaakunan, moton ja kansallislaulun ohella. Se otettiin käyttöön 21. elokuuta 1979.


title: Päiväntasaajan Guinean lippu

text: Lipun vihreä väri symboloi luonnonvaroja ja maan viidakoita. Sininen merta, joka yhdistää maan saaret mantereeseen. Valkoinen symboloi rauhaa ja punainen taistelua itsenäisyydestä. Lipun keskellä on maan vaakuna


title: Montserratin vaakuna

text: Montserratin vaakuna on Yhdistyneelle kuningaskunnalle kuuluvan Montserratin tunnus. Sitä käytettiin ensimmäisen kerran vuonna 1909.